Perniagaan maju, Nadiyah diasak soal cahaya mata
Oleh SAIRUL ZAMRI MISRANI

22 November 2021, 4:30 pm
PETALING JAYA – Selepas tiga tahun bekerja keras mengukuhkan jenama Absolut Chocolat termasuk memiliki kios fizikal pertama di Mid Valley, pasangan suami isteri, Nadiyah Shahab dan Ben Ali terus diaju persoalan mengenai cahaya mata.
Sejak bernikah pada 10 November 2018, pasangan sama padan itu dilihat begitu aktif dalam dunia perniagaaan diusahakan mereka.
Nadiyah berkata, mereka tidak pernah putus harapan dan berusaha untuk dikurniakan anak sebagai pelengkap bahagia.
“Siapa yang tak mahu anak? Bayangkan dalam perniagaan kami usahakan pun, sudah ‘lahir’ kios fizikal pertama di Mid Valley Megamall. Mestilah kalau boleh dan diizinkan, kami nak juga ada anak.
“Malah ada teman berseloroh, kios fizikal boleh diadakan, takkan anak sendiri tidak boleh diusahakan.
“Jujur, ikutkan baik saya dan Ben memang kami nak anak. Kalau boleh sekarang pun memang nak jadikan perkara tersebut sebagai kenyataan. Tapi kita hanya, merancang dan berusaha. Selebihnya, kuasa Tuhan,” katanya.

Tambah pelakon drama Korban Kasih itu lagi, dia turut menepis sekeras-kerasnya cerita yang kononnya dia enggan hamil.
Sebaliknya, Nadiyah atau nama sebenarnya Sharifah Nadiyah Syed Fuad Al Shahab, 30, percaya tempoh waktu sekarang dilihat tepat untuk hamil.
“Tak ada istilah saya tak nak hamil. Semestinya kahwin itu sebagai syarat untuk kita terus menambah zuriat dan keturunan.
“Cuma baik saya dan suami memang terlalu fokus bekerja ketika ini. Masing masing mempunyai peranan penting dalam syarikat.
“Dalam hal berniaga ini, kami tidak boleh ambil mudah. Bagi mengukuhkan jenama Absolut Chocolat bukan perkara yang dibuat dalam masa singkat. Apatah lagi dalam keadaan dunia diuji dengan pandemik Covid-19,” katanya.
Dalam pada itu, Nadiyah yang memikul tanggungjawab sebagai Ketua Pengarah Eksekutif, Absolut Brands Sdn. Bhd., teruja kerana impian mempunyai kios fizikal pertama akhirnya menjadi kenyataan.
“Kebiasaannya sektor luar talian atau offline di pasar raya mega didominasi bangsa lain. Jadi apabila ini jadi realiti, saya bersyukur sangat.
“Malah kami merancang untuk tambah empat lagi cawangan kios di pusat beli sekitar Lembah Klang dan lima lagi kiosk menjelang April tahun depan,” katanya yang memberitahu perniagaan diusahakan baru-baru ini dianugerahkan Superbrands Malaysia’s choice 2020. – K! ONLINE


Geng ‘Abang 888’ guna homestay sorok syabu RM1.44 juta
Oleh DIYANATUL ATIQAH ZAKARYA

22 November 2021, 4:26 pm
MELAKA – Sindiket penyeludupan dadah rentas negara bernilai RM1.44 juta yang menjadikan rumah inap desa sebagai pusat transit tumpas selepas polis mencekup seorang ahli geng ‘Abang 888’, minggu lalu.
Ketua Polis Melaka, Datuk Abdul Majid Mohd. Ali berkata, suspek berusia 39 tahun itu dicekup dalam serbuan di sebuah rumah inap desa di Jalan Pantai Puteri kira-kira pukul 8 malam, pada 18 November.
Katanya, hasil pemeriksaan pegawai dan anggita daripada Jabatan Sisatan Jenayah Narkotik (JSJN) negeri telah menemukan dadah jenis syabu seberat 40 kilogram yang disorokkan di dalam premis sewa tersebut.
“Hasil risikan, sepasukan JSJN telah membuat serbuan dan menangkap seorang lelaki warga Indonesia dipercayai ahli sindiket pengedaran dadah rentas negara Abang 888.
“Pemeriksaan lanjut di lokasi, kita menjumpai 40 kilogram dadah jenis syabu dengan anggaran nilai RM1.44 juta yang dibungkus dalam plastik teh herba Cina disyaki untuk dipasarkan ke negara jiran,” katanya pada sidang akhbar di Ibu Pejabat Polis Kontinjen (IPK) Melaka, Bukit Beruang, di sini, semalam.
Mengulas lanjut, beliau berkata, soal siasat dijalankan, suspek mendakwa telah berada di negara ini sejak tiga tahun lalu dan bekerja sebagai buruh.

“Aktiviti sindiket ini dipercayai telah aktif selama sebulan dan rumah inap desa itu telah disewa selama seminggu untuk dijadikan pusat transit.
“Bekalan ini akan diambil oleh transporter daripada negara jiran dan dipercayai diseludup masuk ke sana menggunakan laluan perairan,” katanya.
Ujarnya, suspek kini direman selama tujuh hari sehingga 25 November ini bagi membantu siasatan mengikut 39B Akta Dadah Berbahaya 1952.
Dalam pada itu, Abdul Majid berkata, berdasarkan rekod, setakat ini pasukan JSJN Melaka berjaya menumpaskan dadah bernilai RM13.1 juta pada tahun ini, berbanding RM487,000 dalam tempoh sama, tahun lalu. – K! ONLINE


Pafa gugurkan 11 ahli gabungan
Oleh AZIZAN HASHIM

23 November 2021, 10:06 pm
IPOH – Persatuan Bola Sepak Perak (Pafa) membuat keputusan drastik apabila menggugurkan 11 ahli gabungannya.
Tindakan itu diambil susulan rancangan ahli-ahli persatuan berkenaan untuk mengadakan mesyuarat agung luar biasa (EGM) tidak lama lagi.
Keputusan memecat ahli gabungan itu diambil berikutan perlanggaran perlembagaan artikel 80 mengenai keahlian.
Kini, Pafa hanya mempunyai tujuh ahli gabungan iaitu Majlis India Perak, Teluk Intan, Bagan Datoh, Pengkalan Hulu, Tanjung Malim, Kuala Kangsar dan Batu Gajah.
Pengumuman mengenai penguguran ahli gabungan itu dibuat oleh pemangku Presiden, Datuk Mohammad Yadzan Mohamed dalam sidang akhbar petang tadi.
Katanya, Pafa tidak mempunyai jalan lain melainkan memecat 11 ahli itu kerana melanggar perlembagaan. – K! ONLINE.


APDN 2020 iktiraf pemain industri
Oleh MUHAMMAD IKHWAN IDERIS

23 November 2021, 10:38 pm
KUALA LUMPUR – Anugerah Perdagangan Dalam Negeri (APDN) 2020 diadakan buat julung-julung kalinya malam tadi bagi mengiktiraf peranan penting yang dimainkan oleh pemain industri sebagai barisan hadapan ekonomi domestik negara.
Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, penganjuran anugerah berkenaan diharap dapat menjadi pemangkin serta motivasi kepada barisan hadapan ekonomi agar bekerja dengan lebih gigih dan penuh kesungguhan.
“Selain memberi penghargaan kepada barisan hadapan ekonomi dalam membantu memulihkan ekonomi negara khususnya semasa pandemik Covid-19 ini, APDN 2020 ini turut memberikan pengiktirafan kepada barisan hadapan ekonomi di atas setiap usaha dan inovasi yang dilaksanakan, demi kelangsungan kepada perniagaan sedia ada.
“Pada masa yang sama, ia dapat meningkatkan persaingan sihat dalam sektor peruncitan, perusahaan kecil dan sederhana (PKS) dan kepenggunaan, selain membina rangkaian hubungan baik dan memperluas kerjasama di antara Kementerian dan pemain industri yang berkaitan,” katanya.
Beliau berkata demikian dalam ucapan pembukaan APDN 2020 di Pusat Konvensyen Kuala Lumpur semalam, yang disempurnakan sendiri oleh Perdana Menteri, Datuk Seri Ismail Sabri Yaakob.
APDN 2020 melibatkan sebanyak 25 kategori anugerah meliputi PKS, Kedai Harga Patut, Francais, Jualan Langsung, Peruncitan, E-Dagang, Media dan Stesen Minyak.

Lima penerima anugerah perdana ialah Fatihah Frozen Food Sdn. Bhd. bagi kategori produk terbaik, Mydin Mohamed Holdings Berhad yang memenangi penyertaan terbaik kategori Kempen Beli Barangan Malaysia dan Ecart Services Malaysia Sdn. Bhd. (Lazada Malaysia) sebagai Pengendali Pasar Dalam Talian Terbaik.
Selain itu, Global Art & Creative Sdn. Bhd. menjadi pemenang Francais Terbaik (Dalam Negara) manakala Shell Malaysia Trading Sdn. Bhd. diiktiraf sebagai Kedai Serbaneka Stesen Minyak Terbaik. – K! ONLINE


Kedai alat ganti kereta musnah dalam kebakaran
Oleh NUR HUDA MUSA

23 November 2021, 8:39 pm
KUALA LUMPUR – Sebuah kedai alat ganti kereta musnah dalam kebakaran yang berlaku di Jalan Kampung Pasir, Taman Segambut, di sini hari ini.
Komander Operasi Jabatan Bomba dan Penyelamat Malaysia (JBPM) Kuala Lumpur, Muhammad Ridhwan Kamarulzaman berkata, Pusat Gerakan Operasi menerima panggilan kecemasan mengenai kejadian itu kira-kira pukul 5.50 petang.
“Susulan itu, anggota dari lapan Balai Bomba dan Penyelamat (BBP) Jinjang dibantu BBP Sentul, Sri Hartamas, Hang Tuah, Titiwangsa, Taman Tun Dr. Ismail, Wangsa Maju dan Seputeh dengan kekuatan 83 anggota telah ke lokasi kejadian.
“Kebakaran melibatkan kedai menjual alat ganti kereta terpakai (half cut) yang berkeluasan 40×100 kaki, terbakar hampir 90 peratus,” katanya dalam satu kenyataan di sini hari ini.
Jelasnya, operasi pemadaman melakukan teknik offensive dan defensive dengan membahagikan pasukan pemadam kepada beberapa bahagian untuk mengelakkan kemerebakan yang lebih besar.
“Bagaimanapun, tiada mangsa yang dilaporkan setakat ini dan kerja-kerja pemadaman sedang dijalankan,” tambahnya. – K! ONLINE


Ikan karnivor hilang 20 batang gigi setiap hari
Oleh KOSMO!

23 November 2021, 8:30 pm
TAMPA, FLORIDA – Sekumpulan saintis baru-baru ini mendapati ikan lingcod yang hidup di Lautan Pasifik akan hilang sehingga 20 batang gigi  pada setiap hari sebagai cara untuk mengekalkan ketajaman giginya, lapor laman berita Oddity Central semalam.
Ikan pemangsa yang ganas ditemui itu mempunyai sebanyak 555 batang gigi tajam untuk melapah mangsanya.
Berbanding gigi kacip, geraham dan gigi taring yang sering dilihat, ikan tersebut mempunyai beratus-ratus gigi tajam hampir mikroskopik yang melapisi rahangnya.
Sebelum ini, maklumat mengenai bilangan giginya yang banyak itu telah diketahui sejak sekian lama.
Bagaimanapun, saintis baru mengetahui bahawa ikan tersebut kehilangan berpuluh-puluh batang gigi setiap hari yang tumbuh semula dengan pantas.
“Ia amat hebat apabila mengetahui bahawa gigi ikan lingcod  mampu diganti semula dengan pantas. Pada anda, keadaan itu sama seperti situasi bangun dari tidur setiap hari dan kehilangan sebatang gigi,” kata penulis bersama kajian, Karly Cohen. – Agensi


Aifa mara ke pusingan kedua Terbuka Malaysia
Oleh MUHAMMAD HELMEE RAMLI

23 November 2021, 10:10 pm
PETALING JAYA – Pemain remaja wanita negara, Aifa Azman meneruskan kemaraan ke pusingan kedua Kejohanan Skuasy Terbuka Malaysia apabila menampilkan aksi memukau di Pusat Skuasy Nasional, Bukit Jalil hari ini.
Pada perlawanan pusingan pertama itu, Aifa mempamerkan aksi luar biasa apabila menyingkirkan pemain No.47 dunia dari Mesir, Mayar Hany menerusi keputusan straight set 11-8, 11-3, 11-5.
Dia yang menghuni ranking ke-69 dunia langsung tidak memberikan peluang kepada Mayar apabila menguasai sepenuhnya perlawanan tersebut, sekali gus mencatat kemenangan ke-12 pada saingan musim ini.
Biarpun mencatat kemenangan mudah ke atas Mayar, namun pemain kelahiran Kedah itu mengakui, dia agak gementar pada awal perlawanan kerana bertemu pemain yang berada pada ranking lebih tinggi.
“Secara jujur, saya rasa sedikit gementar pada set pertama kerana dia menghuni ranking lebih tinggi. Bagaimanapun, saya berjaya dapatkan rentak permainan sebelum menang dengan keputusan 3-0.
“Sudah tentu saya sangat gembira untuk beraksi dalam kejohanan besar seperti ini. Apabila beraksi dalam kejohanan besar, saya sentiasa letak sasaran untuk lakar kejutan dan berjaya lakukannya hari ini,” katanya.

Menjelang aksi pusingan kedua yang dijadualkan berlangsung esok, pemain berusia 19 tahun itu berdepan laluan sukar apabila akan bertemu pilihan ketiga dari Mesir, Yathreb Adel dalam usaha memburu tempat ke suku akhir.-K! ONLINE


Jangan rebus udang kara, ketam hidup-hidup
Oleh KOSMO!

23 November 2021, 9:00 pm
LONDON – Kerajaan Britain menyenaraikan hidupan laut seperti sotong, ketam dan udang kara dalam senarai hidupan yang perlu diberi perlindungan di bawah undang-undang kebajikan haiwan kerana sifat hidupan tersebut yang mampu merasai kesakitan dan penderitaan, lapor stesen penyiaran CNN semalam.
Vertebrata iaitu haiwan yang mempunyai tulang belakang sudah pun dilindungi  dalam perundangan kebajikan haiwan baharu yang sedang diperdebatkan di Britain.
“Rang Undang-Undang Kebajikan Haiwan memberikan jaminan penting bahawa kesejahteraan haiwan dipertimbangkan dengan sewajarnya apabila merangka  undang-undang baharu.
“Sains mendapati bahawa haiwan decapod dan cephalopod mampu berasa sakit. Oleh itu, adalah wajar ia dilindungi di bawah undang-undang penting ini,” kata Menteri Kebajikan Haiwan, Lord Zac Goldsmith dalam satu kenyataan.
Menurut rang undang-undang  tersebut, udang kara  dan ketam tidak boleh direbus hidup-hidup dan menyertakan amalan pengangkutan dan mematikan terbaik untuk haiwan-haiwan itu.
Ia menemui bukti kukuh bahawa haiwan bercengkerang  merasai kesakitan dan bukti ‘kuat’ yang menunjukkan rasa sakit dalam kebanyakan spesies ketam.

Bagi haiwan lain dalam dua kumpulan itu seperti sotong dan udang kara, penyelidik menemui bukti yang besar, namun tidak kukuh. – AGENSI


5 pelajar tahfiz pukul junior ditahan
Oleh NOR AZIAH MAT NOH

23 November 2021, 9:00 pm
PETALING JAYA – Polis menahan lima pelajar senior sebuah sekolah tahfiz kerana membuli dua pelajar sehingga menyebabkan kecederaan fizikal di sebuah madrasah di Hulu Langat semalam.
Ketua Polis Daerah Kajang, Asisten Komisioner Mohd. Zaid Hassan berkata, kesemua suspek ditahan selepas pihaknya menerima laporan polis daripada bapa saudara kedua-dua mangsa pada pukul 6.19 pagi.
“Kelima-lima suspek berusia lingkungan 14 hingga 24 tahun merupakan pelajar senior di madrasah tahfiz berkenaan.
“Suspek bertindak memukul dan membuli kedua-dua mangsa berusia 11 dan 12 tahun yang juga pelajar tahun kedua di sekolah terbabit,” katanya di sini hari ini.
Menurut Mohd. Zaid, hasil siasatan awal mendapati mangsa mengalami kecederaan fizikal di muka dan badan dipercayai akibat ditampar, ditumbuk dan ditendang lima pelajar senior itu.
Jelasnya, aktiviti buli itu dipercayai telah berlanjutan selama beberapa bulan dimana kedua-dua mangsa telah di’raging’dan diugut jika cuba memberitahu pihak madrasah.

“Kedua-dua mangsa kemudian telah dirujuk ke hospital dan doktor telah mengesahkan salah seorang mangsa mengalami kecederaan pendarahan di mata kiri dan seorang lagi perlu menjalani pemeriksaan lanjut.
“Susulan maklumat itu, polis bertindak menahan lima suspek itu pada hari yang sama dan mereka direman selama empat hari bermula hari ini bagi membantu siasatan,” ujarnya.
Tambah beliau, kes disiasat dibawah Seksyen 147 dan Seksyen 506 Kanun Keseksaan. – K! ONLINE


Kempen Beli Barangan Malaysia diperhebatkan tahun depan
Oleh MUHAMMAD IKHWAN IDERIS

23 November 2021, 10:42 pm
KUALA LUMPUR – Kerajaan akan terus memperhebatkan kempen berimpak tinggi termasuk Kempen Beli Barangan (KBBM) dan Program Jualan Malaysia (PJM) pada tahun hadapan bagi menyokong pemulihan dan pemerkasaan semua sektor perdagangan dalam negara.
Perdana Menteri, Datuk Seri Ismail Sabri Yaakob berkata, KBBM telah mencatatkan impak positif kepada ekonomi domestik, dengan nilai jualan barangan buatan Malaysia bagi tahun 2020 berjaya mencecah RM3.3 bilion berbanding RM2.87 bilion pada tahun 2019.
“PJM pula turut mencatatkan prestasi seperti yang disasarkan. Sasaran nilai jualan sebanyak RM100 bilion pada suku keempat tahun 2020 telah berjaya dicapai dengan mencatatkan nilai jualan sebanyak RM135.9 billion,”katanya semasa berucap dalam Majlis Anugerah Perdagangan Dalam Negeri (APDN) 2020 di sini malam ini.
Turut hadir Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi dan Menteri Wilayah Persekutuan, Datuk Seri Shahidan Kassim.
Dalam pada itu, Ismail Sabri berkata, kerajaan dalam masa yang sama telah memulakan proses pemulihan ekonomi melalui strategi pelaksanaan Bajet 2022 dan Rancangan Malaysia Ke-12 (RMK-12).
“Kerajaan melalui Kementerian Perdagangan Dalam Negeri dan Hal Ehwal Pengguna (KPDNHEP) sentiasa
menggerakkan jentera pemulihan ekonomi domestik menerusi inisiatif berimpak tinggi bagi merancakkan lagi perkembangan sektor perdagangan.

“Kerajaan telah memperuntukkan sebanyak RM33 juta di bawah Bajet 2022 khusus untuk merancakkan semula sektor perdagangan pengedaran,” jelasnya. – K! ONLINE


5 marsyal ditahan selepas 3 serah diri
Oleh NOR SHAFAWATI YUP

23 November 2021, 10:33 pm
PORT DICKSON – Keseluruhan lima orang lelaki yang bertindak sebagai marsyal dekat lampu Isyarat Sua Betong di sini seperti yang tular dalam sebuah video di media sosial ditahan polis selepas tiga daripada mereka menyerah diri petang tadi.
Ketua Polis Daerah Port Dickson, Superintendan Aidi Sham Mohamed berkata, ketiga-tiga lelaki yang bekerja sebagai pemandu lori masing-masing berusia 27, 30 dan 48 tahun itu ditahan sejurus menyerah di Balai Polis Trafik Ibu Pejabat Polis Daerah (IPD) Port Dickson pada pukul 3.40 petang.
“Turut dirampas adalah motosikal berkuasa tinggi jenis Kawasaki GTR 1400CC, Harley Davidson dan Yamaha Tracer 900 GT, sehelai ‘vest’ hijau serta beberapa barang yang digunakan oleh ketiga-tiga lelaki berkenaan semasa rakaman tersebut dibuat,” katanya dalam kenyataan di sini hari ini.
Hari ini, Kosmo! melaporkan dua lelaki yang bertindak sebagai marsyal dengan memberhentikan kenderaan awam bagi memberi laluan kepada sekumpulan penunggang motosikal berkuasa tinggi di lampu isyarat Sua Betong di sini telah ditahan.
Jelas Aidi Sham, kesemua suspek ditahan di Balai Trafik IPD Port Dickson bagi siasatan lanjut dan dengan tangkapan terbaharu menjadikan keseluruhan seramai lima individu ditahan. – K! ONLINE.


Kertas siasatan ‘Karen’ hampir selesai
23 November 2021, 8:46 pm
KUALA LUMPUR – Kertas siasatan kes pelanggaran prosedur operasi standard (SOP) Fasa 4 Pelan Pemulihan Negara (PPN) membabitkan dua wanita warga asing di laluan pejalan kaki pusat beli-belah Suria Kuala Lumpur (KLCC) hampir selesai.
Ketua Polis Daerah Dang Wangi, Asisten Komisioner Noor Dellhan Yahaya berkata, kedua-dua individu terbabit telah hadir ke Ibu Pejabat Polis Daerah (IPD) Dang Wangi pada Jumaat lalu untuk dirakam percakapan.
“Kedua-dua individu terbabit didapati telah melanggar SOP sebaik sahaja gambar mereka tular di media sosial pada Rabu lalu.
“Kedua-dua wanita terbabit yang berusia 39 dan 37 tahun tersebut telah hadir ke IPD Dang Wangi pada Jumaat lalu untuk dirakam percakapan bagi membantu siasatan,” katanya dalam kenyataan di sini hari ini.
Tambah Noor Dellhan, kertas siasatan berhubung kes berkenaan berada dalam peringkat akhir untuk tindakan seterusnya.
Terdahulu, Kosmo! pada 19 November lalu melaporkan, polis membuka kertas siasatan berhubung kes pelanggaran SOP PPN Fasa 4 oleh wanita warga asing di laluan pejalan kaki KLCC.

Noor Dellhan Yahaya berkata, polis mengesan satu hantaran beserta gambar yang dimuat naik di laman media sosial Twitter menunjukkan wanita warga asing tidak memakai pelitup muka.
“Hasil penelitian ke atas gambar yang dimuat naik menunjukkan wanita tersebut dilihat sedang berjalan kaki dengan tidak memakai pelitup muka di laluan pejalan kaki di Taman KLCC.
“Susulan daripada itu, pihak polis telah membuka satu kertas siasatan di bawah Seksyen 21A Akta Pencegahan Dan Pengawalan Penyakit Berjangkit 1988 (AKta 342) dan Peraturan 17(1) Peraturan-Peraturan Pencegahan dan Pengawalan Penyakit Berjangkit (langkah-langkah di dalam kawasan tempatan jangkitan PPN) 2021,” katanya. – K! ONLINE.


Kucing berusia 26 tahun dipercayai kucing tertua di dunia
Oleh KOSMO!

23 November 2021, 7:30 pm
TURNER, OREGON – Seekor kucing di Oregon, Amerika Syarikat mungkin menerima gelaran kucing paling tua di dunia oleh Guinness World Records selepas pemiliknya mendapati ia sebenarnya berusia dua tahun lebih tua berbanding kucing yang memegang gelaran itu ketika ini, lapor agensi United Press International semalam.
Charly Briggs berkata, rakan-rakannya mencadangkan supaya dia menghubungi Guinness World Records selepas mendapati kucingnya, Samm yang berusia 26 tahun itu mungkin merupakan kucing paling tua di dunia.
“Saya bertanya kepada Guinness dan mereka memaklumkan bahawa kucing paling tua di dunia ketika ini berusia 24 tahun.
“Saya kemudian memberitahu rakan-rakan-rakan di media sosial  bahawa Samm boleh memenangi gelaran kucing tertua di dunia kerana ia berusia 26 tahun,” katanya.
Menurut Briggs, Samm merupakan kucing jalanan yang ditemui di Memphis pada 2002 dan dibelanya.
Pegawai veterinar telah mengesahkan kucing itu berusia 26 tahun dan memiliki kesihatan yang baik.

Guinness menyenaraikan seekor kucing dari Texas, Creme Puff sebagai kucing paling tua dalam sejarah  kerana hidup selama 38 tahun dan 3 hari. – AGENSI


Skuad projek buru kemenangan pertama
Oleh MUHAMMAD ZUHAILY BADLISHAH

23 November 2021, 7:25 pm
SKUAD hoki projek khas lelaki negara membawa mentaliti kemenangan menjelang aksi pertama Kumpulan A Piala Dunia Hoki Remaja 2021 di Bhubaneswar, India menentang Chile di Stadium Kalinga malam esok.
Begitupun, skuad remaja negara masih perlu berwaspada dengan ancaman yang mampu diberikan lawan dari Amerika Selatan itu memandangkan tidak pernah bertemu sesama sendiri sama ada pasukan remaja atau senior di pentas antarabangsa.
Ia selepas Chile mencipta kejutan menjuarai Kejohanan Hoki Remaja Pan-Amerika 2021 apabila menewaskan juara 11 kali, Argentina di pentas final pada Ogos lalu.
Pengurus pasukan, I. Vikneswaran percaya anak-anak buahnya sudah bersedia untuk turun memberikan tentangan sengit kepada Chile dalam misi membuka langkah kanan dengan meraih tiga mata berharga.
“Malaysia tidak pernah menentang Chile. Mereka ada melakukan latihan dan aksi persahabatan di sini tetapi kami tidak dibenarkan untuk melihat.
“Difahamkan, Chile adalah sebuah pasukan tipikal Amerika Selatan. Pemain-pemain mereka mempunyai kepantasan, cergas dan cukup berfizikal.

“Kami bermain untuk menang dan setiap langkah kecil dalam perlawanan esok adalah amat penting buat pasukan,” katanya ketika dihubungi Kosmo!
Selepas bertemu Chile, skuad remaja negara bimbingan Wallace Tan akan meneruskan aksi kedua Kumpulan A menentang naib juara edisi 2016, Belgium pada Jumaat ini diikuti Afrika Selatan sehari kemudian.
Sebagai rekod, Malaysia yang menyasarkan mara ke suku akhir, pernah meraih tempat keempat Piala Dunia Hoki Remaja sebanyak tiga kali pada edisi 1979 di Versailles, France; 1982 di Kuala Lumpur dan 2013 di New Delhi, India. – K! ONLINE


Tular lelaki mengaku dirinya dewa, kritik Presiden Jokowi
Oleh KOSMO!

23 November 2021, 8:00 pm
JAKARTA – Seorang lelaki yang mengakui dirinya merupakan seorang dewa menjadi tular di media sosial kerana mengaku mahu menentang Presiden Indonesia, Joko Widodo (Jokowi), lapor laman berita Suara.com semalam.
Video pengakuan lelaki itu dimuat naik oleh akaun Twitter @emile_guys dan sudah ditonton lebih 920,000 kali.
“Dewa yang wujud sebagai manusia dan mahu jadi terkenal,” demikian kenyataan yang dimuat naik oleh akaun itu.
Dalam video tu, lelaki tersebut mengakui dirinya merupakan seorang dewa dan berkata bahawa Jokowi tidak sepatutnya menjadi presiden.
“Saya merupakan seorang dewa yang wujud sebagai manusia dan mahu mengingatkan semua bahawa Jokowi tidak layak menjadi presiden,” katanya yang mendakwa Jokowi tidak pandai mengawal pandemik Covid-19.
Malah, dia membandingkan dirinya dengan presiden itu dengan mengatakan dia merupakan juara pertandingan berenang dan bersara pada usia 37 tahun dalam keadaan kaya raya.

Dia turut mengakui dibayar sebanyak satu bilion rupiah (RM294,092 juta) sehari dan mempunyai rumah dan pejabat di Singapura.
Netizen kemudian membanjiri ruangan komen dengan pelbagai pendapat.
“Tolong periksa harta lelaki ini, “ komen seorang netizen.
“Mungkin lelaki ini ‘dewa judi’ di mana perniagaannya terkesan oleh polis kerajaan, “ komen seorang netizen lain. – AGENSI


Lelaki kurang siuman cuba bunuh diri
Oleh HARRITH HISHAM

23 November 2021, 8:11 pm
PETALING JAYA – Tindakan pantas anggota bomba berjaya mematahkan cubaan membunuh diri membabitkan seorang lelaki yang dipercayai kurang siuman di Taman Pinggiran Putra, Seri Kembangan di sini hari ini.
Pusat Gerakan Operasi Selangor (PGO) dalam kenyataan berkata, lelaki berusia dalam lingkungan 30-an tersebut dipercayai mengalami tekanan perasaan dan cuba membunuh diri dengan bergayut di atas besi papan tanda sebuah jejantas.
“Kita menerima panggilan kecemasan kira-kira pukul 3 petang sebelum Balai Bomba dan Penyelamat (BBP) Serdang ditugaskan ke lokasi kejadian.
“Lelaki tersebut didapati kurang siuman akibat tekanan perasaan dan telah cuba membunuh diri dengan bergayut di atas jejantas berkenaan,” katanya di sini hari ini.
Tambah kenyataan tersebut, anggota bertugas mengambil masa kira-kira 10 minit untuk memujuk dan membawa turun lelaki tersebut sebelum diserahkan kepada polis untuk tindakan lanjut. – K! ONLINE.


Pemandu tertidur ketika memandu didenda RM300
Oleh NOR AINNA HAMZAH

23 November 2021, 7:17 pm
KUALA PILAH – Video tular di media sosial membabitkan sebuah kereta yang terbabas masuk ke laluan bertentangan lalu mengakibatkan kemalangan telah dikenakan tindakan sewajarnya.
Ketua Polis Daerah Kuala Pilah, Superintendan Amran Mohd Ghani berkata, Bahagian Siasatan Penguatkuasaan Trafik (BSPT) Ibu Pejabat Polis Daerah (IPD) Kuala Pilah telah menerima laporan pada pukul 3.30 petang 20 November lalu membabitkan kemalangan sebuah kereta dengan dua buah kenderaan lain.
Menurutnya, kemalangan berkenaan berlaku di kilometer 27, Jalan Seremban-Kuala Pilah dan video berkenaan telah tular di media sosial.
“Hasil daripada siasatan, pemandu kereta berwarna putih tersebut iaitu seorang lelaki berusia 38 tahun yang dalam perjalanan dari Seremban ke Pahang telah mengalami ‘microsleep’ dan dikenakan tindakan denda RM300 di bawah Peraturan 10 Kaedah Lalulintas 1666/59.
“Dalam kesalahan berkenaan pemandu kereta tidak boleh tidur yang bermaksud pemandu kenderaan yang berjalan di jalan raya tidak boleh tidur atau lalai daripada mengawal kenderaan yang sedang berjalan itu,” katanya ketika dihubungi di sini tadi.
Amran berkata, pihaknya memohon kepada semua untuk tidak membuat spekulasi serta provokasi berhubung kes berkenaan bagi memastikan kes tersebut dapat diselesaikan dengan baik.

Terdahulu, tular di media sosial Facebook sejak Ahad video berdurasi 25 saat yang mendapat tontonan lebih 15,000. – K! ONLINE.


Skuad projek perkemas aspek pertahanan
Oleh MUHAMMAD ZUHAILY BADLISHAH

23 November 2021, 7:57 pm
SKUAD projek khas lelaki negara akan memberikan tumpuan penuh terhadap aspek bertahan dalam situasi pukulan sudut penalti menjelang aksi pembukaan Piala Dunia Hoki Remaja menentang Chile di Bhubaneswar, India malam esok.
Jurulatih penjaga gol, Roslan Jamaluddin menjelaskan, beliau akan memastikan Che Shahrul Azmi Che Saupi dan Muhammad Hamiz Mohd. Ahir dalam keadaan bersedia untuk aksi pertama Kumpulan A di Stadium Kalinga itu.
“Sekarang kami dalam fasa terakhir untuk Piala Dunia Hoki Remaja. Apa yang saya lakukan untuk penjaga gol supaya mereka bersedia untuk kejohanan ini.
“Segala latihan dan drill penjaga gol lebih kepada situasi perlawanan, jadi fokus sekarang terarah kepada aspek bertahan pukulan sudut penalti.
“Saya juga kena pastikan penjaga gol kita sentiasa bersedia dalam apa jua situasi perlawanan,” katanya.
Dua penjaga gol skuad projek khas itu ketika ini dilihat berada pada tahap terbaik selepas berjaya membantu Malaysia mencatat keputusan seri 1-1 dengan Argentina dalam aksi persahabatan baru-baru ini.

Tugas penjaga gol amat penting kerana ia merupakan benteng terakhir pasukan dalam misi melayakkan skuad negara ke peringkat suku akhir dalam saingan Kumpulan A yang turut dihuni Chile, Afrika Selatan dan naib juara edisi 2018, Belgium.
Selepas bertemu Chile, anak-anak buah Wallace Tan itu akan meneruskan aksi kedua menentang Belgium pada 26 November diikuti Afrika Selatan sehari kemudian. -K! ONLINE


Remaja lelaki antara 369 ditahan dalam Ops Sarang
Oleh ASLIZA MUSA

23 November 2021, 7:21 pm
IPOH –  Remaja lelaki berusia 13 tahun antara 369 individu yang ditahan atas pelbagai kesalahan berkaitan dadah selepas 11 sarang penagihan digempur dalam Ops Sarang Khas Bersepadu sejak kelmarin.
Operasi bermula pukul 12.01 pagi, Ahad lalu dan berakhir pukul 2 petang tadi dijalankan Jabatan Siasatan Jenayah Narkotik (JSJN) Ibu Pejabat Polis Kontinjen (IPK) Perak dan Bahagian Siasatan Jenayah Narkotik (BSJN) daerah.
Ketua Polis Perak, Datuk Mior Faridalathrash Wahid berkata, dalam serbuan itu, pihaknya merampas dadah jenis heroin seberat 649.22 gram (g), syabu (81.51g), ganja (51.32g), ekstasi (3.33g), lapan biji pil erimin, tiga liter air ketum dan sembilan kilogram daun ketum.
Katanya, kesemua dadah yang dirampas itu dianggarkan bernilai RM33,809.70.
“Sebanyak 11 sarang penagihan dadah telah diserbu dan menerusi serbuan itu, seramai 369 individu berusia antara 13 hingga 60 tahun ditangkap.
“Tangkapan itu juga melibatkan 30 warga asing yang disyaki penagih dadah,” katanya dalam kenyataan di sini hari ini. – K! ONLINE.


10 kluster baharu direkodkan
Oleh SITI A'ISYAH SUKAIMI

23 November 2021, 7:48 pm
PUTRAJAYA – Sebanyak 10 kluster baharu dikenal pasti, menjadi antara penyumbang kepada 5,594 kes harian negara yang dilaporkan hari ini.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, sebanyak 24 kes import dengan angka keseluruhan kes positif Covid-19 sebanyak 2,597,080 kes.
“Dalam masa sama, sebanyak 85 kes (1.5 peratus) melibatkan kategori tiga, empat dan lima serta 5,509 kes (98.5 peratus) kategori satu dan dua.
“Terdapat 4,908 kes sembuh dengan jumlah kes sembuh daripada Covid-19 sebanyak 2,498,345 kes,” katanya dalam satu kenyataan akhbar di sini hari ini.
Ujarnya lagi, sebanyak 532 kes sedang dirawat di Unit Rawatan Rapi dan 266 kes memerlukan bantuan pernafasan. -K! ONLINE


Ramai pencarum KWSP bakal miskin ketika tua
Oleh HARRITH HISHAM

23 November 2021, 8:05 pm
PETALING JAYA – Kumpulan Wang Simpanan Pekerja (KWSP) menyatakan kebimbangan mengenai risiko majoriti pencarum berkemungkinan menjalani hari tua dalam kemiskinan akibat pengeluaran akibat Covid-19.
Pengerusinya, Tan Sri Ahmad Badri Mohd. Zahir berkata, hal ini bukan sahaja akan membantutkan kehidupan seseorang itu malah memberi kesan kepada landskap ekonomi negara.
“Pada masa ini, 48 peratus ahli KWSP di bawah 55 tahun mempunyai simpanan pada tahap kritikal menunjukkan peningkatan sebanyak 28 peratus berbanding sebelum pandemik.
“Dijangkakan ahli KWSP akan mengeluarkan simpanan persaraan mereka pada usia 55 tahun di mana mereka perlu memiliki simpanan yang cukup untuk sekurang-kurangnya 20 tahun lagi.
“Dalam pada itu, jika purata simpanan kesemua ahli KWSP di bawah 55 tahun mempunyai RM13,000, hanya RM54 sebulan akan diterima bagi tempoh persaraan mereka,” katanya ketika Persidangan Kesejahteraan Sosial Antarabangsa (ISWC) 2021 yang berlangsung secara maya dan fizikal hari ini..
Ahmad Badri berkata, ahli KWSP yang mempunyai purata simpanan sebanyak RM38,000 di bawah umur 54 tahun pula perlu bekerja sehingga umur 60 tahun jika ingin mendapatkan semula jumlah yang telah dikeluarkan berkaitan Covid-19.

“Sehingga 31 Oktober, sejumlah RM101.1 bilion telah dikeluarkan di bawah i-Lestari, i-Sinar dan i-Citra di bawah program rangsangan kerajaan berjumlah RM530 bilion secara keseluruhan bagi membantu rakyat Malaysia”, ujarnya. -K! ONLINE.


[VIDEO] Kedai alat ganti kereta terbakar
Oleh NUR HUDA MUSA

23 November 2021, 7:44 pm
KUALA LUMPUR – Satu kebakaran melibatkan sebuah kedai alat ganti kenderaan dipercayai telah berlaku di Jalan Kuching, di sini petang tadi.
Beberapa gambar serta video kejadian kebakaran itu juga tular di media sosial.
Kejadian itu dipercayai berlaku sekitar pukul 6 petang tadi.
Pihak Bomba mengesahkan kejadian tersebut dan setakat ini tiada mangsa dilaporkan terlibat.  Sebarang maklumat berkaitan kebakaran itu akan dimaklumkan kemudian.
Sementara itu, Pusat Pengurusan Pengangkutan (ITIS) Dewan Bandaraya Kuala Lumpur (DBKL) menerusi laman Twitternya memaklumkan kebakaran yang berlaku berhampiran susur Lebuh Raya Duke menghala ke Selayang itu menyebabkan trafik bergerak perlahan.
Menurut ciapan itu, kerja-kerja memadam api sedang dilakukan pihak bomba.

“Keadaan trafik sesak dari Jalan Loke Yew sehingga ke lokasi di Jalan Kuching, susur Duke,” ciapnya. – K! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Mangsa banjir disediakan khidmat kaunseling
Oleh NUR HUDA MUSA

23 November 2021, 6:23 pm
AMPANG – Kementerian Pembangunan Wanita, Keluarga dan Masyarakat menyediakan khidmat kaunseling kepada penduduk yang terlibat dengan banjir berlumpur di sekitar Hulu Langat semalam.
Timbalan Menterinya, Datuk Siti Zailah Mohd. Yusoff berkata, kementerian melalui Lembaga Kaunselor Malaysia bersedia membantu mangsa-mangsa banjir yang memerlukan kaunseling dan sokongan dalam usaha menstabil dan memulihkan emosi mangsa.
“Di Pusat Pemindahan Sementara (PPS) ini, kita tempatkan dua orang kaunselor dan sekiranya ada keperluan, kita boleh hantar lebih.
“Setakat ini, sudah ada mangsa yang terkesan dan terkejut dengan bencana ini sudah merujuk pakar kaunseling yang ditempatkan di PPS. Jadi, kita minta jika ada yang memerlukan sokongan jangan malu untuk rujuk kaunselor,” katanya kepada pemberita semasa melawat mangsa banjir di PPS Dewan Majlis Perbandaran Ampang Jaya (MPAJ), Lembah Permai di sini hari ini.
Dalam pada itu, beliau turut menasihatkan agar penduduk yang belum berpindah ke PPS untuk segera melaporkan diri di PPS supaya keselamatan penduduk dapat dipantau.
“Saya difahamkan masih ramai yang belum berpindah yang mungkin mereka sedang mencuci rumah dan sebagainya, kebimbangan saya akan berlaku hujan lagi dan bimbang apa-apa berlaku.

“Jadi, datanglah berpindah di tempat yang disediakan oleh kerajaan. InsyaAllah mudah untuk kita membuat pemantauan dan memastikan keperluan mereka terjaga. Saya yakin dengan kerjasama semua pihak, sedang mengkaji dan meneliti apa-apa keperluan yang boleh dibantu oleh kerajaan,” ujarnya. – K! ONLINE.


Wanita temui cinta sejati, kahwin pada usia 55 tahun
Oleh KOSMO!

23 November 2021, 6:25 pm
JAKARTA – Seorang wanita yang baru menemui cinta sejatinya menjadi tular di media sosial selepas memilih untuk mengakhiri zaman bujangnya pada usia 55 tahun, lapor laman berita Suara.com semalam.
Kisah tersebut dikongsikan menerusi  akaun TikTok @purpleshina0625.
Dalam video tersebut, kelihatan seorang wanita mengenakan gaun pengantin sambil berjalan memasuki sebuah dewan yang sudah siap dihias cantik.
“Wanita ini akhirnya menemui cinta sejati pada usia 55 tahun, selepas menanti selama bertahun-tahun untuk bertemu jodoh.
“Majlis pernikahannya berlangsung secara maya kerana suaminya sedang berada di Auckland, New Zealand,” demikian kenyataan yang ditulis pada hantaran tersebut.
Pemilik akaun tersebut turut mengingatkan netizen supaya tidak mengeji wanita yang berkahwin pada usia melebihi 30 tahun kerana jodoh, rezeki dan ajal adalah ketentuan Allah.

Video tersebut kemudiannya mendapat pelbagai komen daripada netizen.
“Tolong jangan kahwin kerana umur, nikahlah dengan pasangan terbaik,” komen seorang netizen.
“Bagi yang sering bertanya bila mahu kahwin, bila mahu hamil, percaya saja dengan kuasa Allah,” komen netizen laim. – AGENSI


Rusia hasilkan wangian aroma jet pejuang Su-75
Oleh KOSMO!

23 November 2021, 7:00 pm
MOSCOW – Rusia telah menghasilkan sejenis losen selepas bercukur yang memliki bau seperti kokpit jet pejuang terbaharu milik negara itu, lapor akhbar Mirror UK semalam.
Rostec iaitu firma pertahanan Rusia yang diasaskan oleh Presiden Vladimir telah bekerjasama dengan Persatuan Pembuat Minyak Wangi Rusia untuk mengeluarkan losen selepas bercukur tersebut yang dinamakan Checkmate.
Semburan itu mempunyai bau seperti besi, kulit dan gelas dan dihasilkan untuk berbau seperti bahagian dalam kokpit jet pejuang Rusia.
Losen selepas bercukur itu telah dilancarkan untuk mempromosikan pesawat perang Sukhoi Su-75 ‘Checkmate’ generasi kelima yang baharu.
Pesawat pejuang taktikal enjin tunggal yang ringan itu dilaporkan boleh terbang pada kelajuan 1.8 kali ganda kelajuan bunyi. Sukhoi Su-75 boleh terbang sejauh  3,000 kilometer dan membawa muatan 7,400 kilogram.
“Wangian  Checkmate  dihasilkan di Rusia dengan aroma gelas, kulit asli dan besi yang digunakan dalam membuat  enjin dan kokpit pesawat,” kata seorang jurucakap Rostec.

Botol wangian  Checkmate edisi terhad itu telah diperkatakan di Pertunjukan Udara Dubai, Emiriyah Arab Bersatu minggu ini di mana prototaip jet itu turut dipamerkan. – AGENSI


Letusan gunung berapi Yellowstone sekuat 1,000 bom atom
Oleh KOSMO!

23 November 2021, 6:35 pm
WASHINGTON – Sekumpulan pakar mengeluarkan amaran mengenai sebuah gunung berapi aktif di Taman Negara Yellowstone, Amerika Syarikat (AS), yang dibimbangi mampu memberi ancaman malapetaka besar-besaran ke atas manusia sekiranya meletus, lapor akhbar Daily Star semalam.
Menurut laporan yang disiarkan dalam sebuah dokumentari di saluran televisyen Channel 5, gunung berapi tersebut mempunyai potensi kekuatan bersamaan dengan 1,000 bom atom yang pernah diletupkan di Hiroshima.
Ia juga diramal mampu menghasilkan ‘zon kemusnahan’ 10 juta kali lebih buruk daripada kejadian serangan 9/11.
Pakar-pakar bimbang sekiranya gunung berapi tersebut meletus, letusan besar akan menyebabkan berlakunya kemusnahan alam dalam sejarah peradaban moden.
Sekiranya meletus, abu yang dilepaskan akan melitupi sebahagian besar AS termasuk bandar-bandar seperti Seattle dan New York. Letusannya sahaja bahkan boleh meratakan tujuh buah negeri di AS.
Taufan abu gunung berapi yang mempunyai suhu sehingga 400 darjah Celcius itu pula diramal boleh merebak dalam kelajuan beratus-ratus kilometer sejam yang akan membunuh apa-apa sahaja yang berada pada laluannya.

Abu gunung berapi tersebut bahkan boleh sampai ke Benua Eropah dalam masa 72 jam  serta mengakibatkan hujan toksik yang mencemarkan air serta membunuh tanaman di seluruh dunia.
Ekoran kesemua ancaman tersebut, para saintis kini menggunakan satelit serta beberapa teknologi lain untuk mengukur tahap pergerakan tanah serta memantau aktiviti gunung berapi tersebut. – Agensi


Bunuh kerani, pembantu pegawai perubatan kekal bebas
Oleh NUZULSHAM SHAMSUDDIN

23 November 2021, 6:28 pm
PUTRAJAYA – Seorang pembantu pegawai perubatan menarik nafas lega apabila dia kekal lepas dan bebas buat kali ketiga daripada pertuduhan membunuh seorang wanita yang juga kerani sekolah agama, enam tahun lalu oleh Mahkamah Persekutuan di sini hari ini.
Keputusan sebulat suara itu dibuat panel tiga hakim yang diketuai Ketua Hakim Negara, Tun Tengku Maimun Tuan Mat bersama hakim Puan Seri Zaleha Yusof dan Datuk Harminder Singh Dhaliwal yang menolak rayuan pihak pendakwaan selaku perayu.
Dalam penghakimannya, hakim Tengku Maimun berkata, tiada sebarang kekhilafan berlaku ketika mahkamah terdahulu melepas dan membebaskan Zurailie Muhamad, 36, daripada tuduhan membunuh seorang kerani Nurul Shahira Mohamed Yatim, 29, di akhir kes pendakwaan.
“Kami mendapati tiada sebaran kekhilafan oleh Hakim Mahkamah Tinggi dan Mahkamah Rayuan dalam memutuskan bahawa pihak pendakwaan gagal membuktikan kes prima facie. Oleh itu, rayuan pendakwa ditolak dan keputusan Mahkamah Tinggi dan Mahkamah Rayuan dikekalkan,” kata hakim itu.
Mengikut pertuduhan, Zurailie didakwa membunuh Nurul Shahira antara pukul 2.05 hingga 2.30 petang pada 16 November 2015 di sebuah rumah di Taman Setia Kasih, Sungai Terap, Muar, Johor.
Pada 28 Januari 2018, Mahkamah Tinggi Johor Bahru melepas dan membebaskan Zurailie tanpa memanggil lelaki itu membela diri. Keputusan itu kemudian dikekalkan oleh Mahkamah Rayuan pada 6 November 2019.

Terdahulu, ketika hujah rayuan, Timbalan Pendakwa Raya, Faizah Mohd. Salleh berkata walaupun tiada kesan asid asid deoksiribonukleik (DNA) responden ditemui pada mangsa, namun mahkamah terdahulu terkhilaf apabila gagal mengambil kira bukti-bukti mengikut keadaan (circumstancial evidance).
Selain itu, terdapat keterangan saksi yang menyatakan Zurailie telah menjual barang kemas mangsa termasuk seutas rantai dan cincin belah rotan dengan harga RM1,000.
Pendakwaaan turut menyatakan tindakan Zurailie berkali-kali `memujuk’ suami mangsa agar tidak membenarkan bedah siasat dilakukan ke atas mayat Nurul Shahira dan kesanggupannya memanjat pagar lokap dan melarikan diri juga menimbulkan keraguan.
Sementara itu, peguam Nahdan Rengganathan Abdullah yang mewakili Zurailie menyatakan, laporan forensik hanya menunjukkan kehadiran kesan DNA suami mangsa.
“Tiada sebarang laporan yang menunjukkan kehadiran DNA responden pada tubuh atau pakaian mangsa. DNA daripada air mani juga tidak berpadanan dengan responden sebaliknya berpadanan dengan DNA suami mangsa,” katanya.- K! ONLINE


Tiket Piala Malaysia, MFL nanti keputusan MKN
Oleh SOPI SAMAILE

23 November 2021, 7:04 pm
LIGA Bola Sepak Malaysia (MFL) kini menanti keputusan Majlis Keselamatan Negara (MKN) berhubung permohonan untuk menambah jumlah penonton pada aksi final Piala Malaysia 30 November ini.
Ketika ini, sebanyak 20,000 tiket akan mula dijual menerusi pautan www.tickethotline.com bermula Sabtu ini.
Ketua Pegawai Eksekutif MFL, Stuart Ramalingam berkata, pihaknya sudah pun mengemukakan permohonan kepada MKN.
“Meskipun MFL terpaksa menanggung peningkatan kos penganjuran tahun ini dan tiket hanya diperuntukkan sebanyak 20,000 tempat duduk, MFL masih mengekalkan harga tiket walaupun dengan jualan kuantiti tiket yang agak terhad.
“Buat masa ini, sejumlah 20,000 tiket tempat duduk terbuka akan dijual mengikut kapasiti penonton yang dibenarkan oleh pihak MKN. MFL telah mengemukakan permohonan kepada MKN agar jumlah itu dapat ditambah.
“Selain itu, MFL juga telah memohon untuk penonton dibenarkan makan dan minum di dalam stadium dan kami berharap permohonan itu akan mendapat pertimbangan sebaiknya daripada pihak MKN,” katanya.

Tiket dipecahkan kepada empat peringkat bermula dengan General Admission yang berharga RM50 dan RM70, Premium General Admission (RM80) serta Premium Grandstand (RM150). – K! ONLINE


Pelancong laku aksi ‘wheelie’ di Drawbrigde ditahan
Oleh MOHD AZLI ADLAN

23 November 2021, 7:05 pm
KUALA TERENGGANU – Gara-gara menunggang motosikal secara berbahaya di Jambatan Angkat Kuala Terengganu atau Drawbrigde di sini baru-baru ini, seorang remaja lelaki berusia 19 tahun ditahan di rumahnya di Kampung Kual Baru, Pengkalan Kubor, Tumpat, Kelantan semalam.
Penahanan pada pukul 7.05 malam itu ekoran penularan satu video berdurasi 43 saat memaparkan aksi suspek yang dimuat naik di laman Facebook sejak kelmarin.
Ketua Jabatan Siasatan dan Penguatkuasaan Trafik (JSPT) Terengganu, Superintendan Ismail Man berkata, siasatan terhadap video tular itu dibuat berikutan laporan polis yang diterima berikutan penyebaran video tular terbabit.
“Sepasukan anggota JSPT Terengganu dengan bantuan Bahagian Siasatan dan Penguatkuasaan Trafik Ibu Pejabat Polis Daerah (IPD) telah berjaya mengesan alamat pemilik motosikal berkenaan.
“Remaja lelaki berusia 19 tahun terbabit dalam soal siasat awal mengaku sebagai individu yang menunggang motosikal Honda EX5 secara ‘wheelie’ (dengan mengangkat tayar hadapan) itu,” katanya dalam satu kenyataan di sini hari ini.
Ismail berkata, suspek yang bekerja sebagai buruh mengaku melakukan perbuatan tersebut sewaktu mengunjungi bandar raya ini bersama rakan-rakannya pada 12 November lalu.

Tambah beliau, remaja itu juga mengaku melakukan aksi ‘wheelie’ berkenaan menggunakan motosikal milik abangnya di beberapa lokasi di bandar raya ini termasuk Jambatan Angkat Kuala Terengganu pada hari kejadian.
“Dia telah ditahan bersama motosikal yang turut disita ke IPD Kuala Terengganu di sini untuk siasatan lanjut.
“Kes disiasat mengikut Seksyen 42(1) Akta Pengangkutan Jalan 1987 yang memperuntukkan hukuman penjara sehingga lima tahun dan denda antara RM5,000 dan RM15,000 jika sabit kesalahan,” katanya. – K! ONLINE


Berdosa lelaki aniaya nafkah janda, anak
Oleh AMREE AHMAD

23 November 2021, 7:12 pm
PUTRAJAYA – Menteri di Jabatan Perdana Menteri (Hal Ehwal Agama), Idris Ahmad hari ini mengingatkan golongan lelaki untuk tidak culas dalam memberi nafkah kepada bekas isteri
Peringatan tersebut susulan langkah Jabatan Kehakiman Syariah Malaysia (JKSM) akan mengenakan tindakan sekatan akaun bank kepada bekas suami yang tidak bertanggungjawab.
“Sebenarnya, jika lelaki itu lari sekali pun, ia adalah sesuatu yang berdosa apabila dari segi syarak kerana jelas dia menzalimi bekas isteri dan anak-anak pasangan tersebut,” katanya.
Beliau mengulas kenyataan JKSM semalam yang sedia bertindak susulan pewartaan tiga akta yang berbeza pada 10 Februari lalu termasuk tindakan keras penggantungan akaun bank.
Ia meliputi Akta Perkhidmatan Kewangan 2013, Akta Perkhidmatan Kewangan Islam 2013 serta Akta Institusi Kewangan Pembangunan 2002 yang sudah pun dipinda dan diwartakan.
Terdahulu, beliau merasmikan majlis penutup Persidangan Halal Kebangsaan 2021 di sini hari ini yang turut disiarkan menerusi wadah sosial Jabatan Kemajuan Islam Malaysia (Jakim).- K! ONLINE


RM1.756 bilion naik taraf infrastruktur Selangor
Oleh SITI AZIELAH WAHI

23 November 2021, 6:30 pm
SEPANG – Kerajaan memperuntukkan RM1.756 bilion untuk negeri Selangor di bawah Rancangan Malaysia Ke-12 (RMK-12).
Menteri di Jabatan Perdana Menteri (Ekonomi), Datuk Seri Mustapa Mohamed berkata, peruntukan untuk tahun 2022 itu adalah bagi membiayai projek sambungan dan projek baharu aset-aset kerajaan.
Beliau berkata, sebanyak RM1.684 bilion daripada peruntukan itu melibatkan projek sambungan manakala baki RM72 juta adalah untuk projek baharu.
“Peruntukan untuk projek sambungan termasuk untuk menaik taraf jalan raya, pembinaan jalan baharu di Serendah, pembinaan pusat kardiologi Hospital Serdang dan pembinaan Hospital Tanjung Karang,” katanya.
Beliau berkata demikian pada sidang akhbar selepas menghadiri sesi jelajah Pasca RMK-12, Unit Perancangan Ekonomi Jabatan Perdana Menteri (JPM) bersama Menteri Besar Selangor, Datuk Seri Amirudin Shari di sini hari ini.
Mustapa berkata, kerajaan mengambil maklum tentang isu infrastruktur yang dibangkitkan oleh Menteri Besar dan menegaskan, bagi menjadi negara berpendapatan tinggi, kerajaan berusaha menyediakan infrastruktur terbaik kepada rakyat termasuk kemudahan air, jalan raya, sekolah dan hospital. – K! ONLINE


Zii Jia rebah di pusingan pertama Terbuka Indonesia
Oleh MUHAMMAD HELMEE RAMLI

23 November 2021, 7:13 pm
LANGKAH perseorangan lelaki No.1 negara, Lee Zii Jia pada kejohanan badminton Terbuka Indonesia di Bali terhenti seawal pusingan pertama apabila tewas kepada pemain Denmark, Rasmus Gemke hari ini.
Pada perlawanan yang berlangsung di Pusat Konvensyen Antarabangsa Bali itu, Zii Jia terpaksa akur dengan kekalahan 21-13, 23-25, 16-21 biarpun sudah mengerah segala kudratnya.
Ketua jurulatih perseorangan lelaki kebangsaan, Hendrawan mengakui pemain lawan menampilkan aksi lebih baik pada perlawanan itu, sekali gus menafikan peluang anak buahnya untuk melangkah ke pusingan kedua.
Bagaimanapun, beliau mampu menarik nafas lega apabila Zii Jia yang juga juara kejohanan Seluruh England (All England) sudah pulih daripada kecederaan belakang yang dialami sebelum ini.
“Ya, memang harus diakui pemain lawan menampilkan aksi lebih baik berbanding Zii Jia pada hari ini (semalam) tetapi kita sudah cuba buat yang terbaik dalam semua set perlawanan.
“Apa yang penting sekarang adalah dia sudah tidak ada kecederaan belakang yang dialami sebelum ini. Semuanya sudah kembali seperti biasa dan kita akan fokus pada kejohanan akan datang,” katanya ketika dihubungi Kosmo!

Justeru, pemain yang berada di ranking ketujuh dunia itu kini memiliki masa lebih kurang seminggu untuk melakukan persiapan terakhir menjelang kejohanan Jelajah Dunia Akhir yang turut berlangsung di Bali bermula 1 hingga 5 Disember depan.
“Kita jadikan kekalahan ini sebagai pengajaran untuk bersiap sedia bagi menghadapi saingan Jelajah Dunia Akhir. Sekiranya bermain, kita akan cuba lagi untuk mara lebih jauh,” ujar legenda badminton Indonesia itu. – K! ONLINE


Projek pangsapuri mewah tidak jejaskan tapak geowarisan
Oleh NUR AMALINA AZMAN

23 November 2021, 5:28 pm
LANGKAWI – Projek pembinaan pangsapuri mewah di Bukit Tanjung Mali dekat Pantai Chenang di sini tidak menjejaskan Tapak Geowarisan Tanjung Mali yang menempatkan struktur dropstone atau batu jatuh berusia lebih 500 juta tahun.
Ketua Pegawai Eksekutif Lembaga Pembangunan Langkawi (LADA), Nasaruddin Abdul Muttalib berkata, projek pembinaan itu terletak di luar tapak geowarisan tersebut.
“Semakan LADA mendapati kawasan projek di Tanjung Mali berada di luar kawasan dropstone yang menjadi salah satu keunikan Langkawi.
“Walau bagaimanapun, LADA akan memberikan peringatan dan pandangan kepada majlis perbandaran (Majlis Perbandaran Langkawi Bandaraya Pelancongan) yang meluluskan pembangunan itu,” katanya ketika dihubungi di sini hari ini.
Kata beliau, peringatan dan pandangan itu adalah bagi memastikan kawasan batu jatuh berkenaan tidak terjejas dengan projek pembangunan di kawasan sekitarnya.
Menurutnya, beliau difahamkan projek pembinaan pangsapuri mewah setinggi 40 tingkat itu masih belum bermula.

“Setakat ini baru peringkat kerja-kerja tanah dan pengambilan batu di tapak pembangunan tersebut,” jelasnya. – K! ONLINE


Lelaki disahkan hidap kanser payudara
Oleh KOSMO!

23 November 2021, 5:00 pm
OSLO, NORWAY – Seorang lelaki disahkan menghidap kanser payudara selepas mempunyai benjolan pada dadanya yang disangka kesan akibat aktiviti sukan ragbi yang disertai ketika remaja, lapor akhbar New York Post semalam.
Angus McKay, 50, menyedari benjolan tersebut telah berada pada dadanya sejak remaja, namun dia hanya mendapat tahu bahawa ia merupakan kanser pada tahun lalu.
Menurutnya, ketika bertugas di luar pesisir Norway, dia beberapa kali terjaga daripada tidur kerana dadanya berasa seperti terbakar. Dia kemudian menyedari bahawa benjolan tersebut telah menjadi lebih besar.
“Saya memberitahu isteri mengenai perkara tersebut kerana ibunya pernah menghidap kanser payudara sebanyak dua kali. Dia mengajak saya untuk menjalani  pemeriksaan.
“Saya amat terhutang nyawa dengannya. Pada awalnya, saya berfikir untuk membiarkan saja perkara itu,” ujar McKay.
Tambah lelaki tersebut, dia berjumpa dengan doktor pada November tahun lepas dan menjalani ujian mammogram sebelum disahkan menghidap kanser.

“Saya tahu bahawa lelaki juga boleh menghidap kanser payudara, namun berfikir bahawa kes sebegitu sangat jarang berlaku dan tidak mungkin terjadi kepada saya.
“Sekiranya terdapat lelaki yang turut mempunyai benjolan pada dada mereka, jangan abaikan kerana dengan melakukan pemeriksaan, nyawa anda dapat diselamatkan,” ujarnya.
Benjolan tersebut telah berjaya dikeluarkan dan McKay tidak perlu menjalani rawatan radioterapi atau kimoterapi.
Bapa kepada dua anak itu bagaimanapun perlu menjalani pemeriksaan setiap tahun serta mengambil ubat selama lima tahun. – Agensi


Gadis bertumbuk berebut teman lelaki
Oleh KOSMO!

23 November 2021, 6:04 pm
JAKARTA – Gara-gara berebut teman lelaki, dua remaja perempuan di Pulau  Bali sanggup bergaduh dan bertumbuk sehingga mereka akhirnya disoal siasat polis, lapor laman berita Suara.com semalam.
Menerusi satu klip video yang tular di media sosial, dua remaja perempuan itu dilihat saling berbalas tumbukan  tanpa diketahui punca pergaduhan pada awalnya.
Susulan video yang tular itu, polis wilayah Buleleng menjejaki kedua-dua gadis terbabit termasuk individu yang merakam aksi mereka dan memuat naiknya  di media sosial.
Ketua Polis Buleleng, Andrian Pramudianto mengesahkan pihaknya telah mengesan dan menyoal siasat semua individu yang terlibat dalam klip video itu.
“Kami telah menyoal siasat kesemua mereka, namun tidak ada laporan polis yang dibuat.
“Kesemua yang terlibat juga telah berdamai dan mereka diberi amaran agar tidak mengulangi perbuatan itu,” jelasnya.

Tambah Andrian, berdasarkan keterangan, kedua-dua gadis itu mengakui mula bergaduh disebabkan oleh teks pesanan ringkas yang dihantar menerusi telefon bimbit. Mereka dilaporkan bertengkar kerana berebutkan teman lelaki.
“Kami hanya boleh menyatakan bahawa mereka ada memberitahu mengenai masalah berebut teman lelaki, namun kami tidak dapat mengesahkannya.
“Kedua-dua gadis itu juga merupakan remaja bawah umur. Justeru, ibu bapa mereka telah dipanggil dan diingatkan agar kejadian sama tidak berulang,” kata Andrian lagi. – Agensi


Bomba kaji tubuh Mocsar di Cameron Highlands
Oleh ASLIZA MUSA

23 November 2021, 5:01 pm
IPOH – Jabatan Bomba dan Penyelamat Malaysia (JBPM) sedia mengkaji keperluan penubuhan
Pasukan Mencari dan Menyelamat di Gunung dan Gua (Mocsar) di kawasan berisiko di Cameron Highlands.
Ketua Pengarah JBPM, Datuk Seri Mohammad Hamdan Wahid berkata, pasukan tersebut akan berperanan mengambil tindakan pantas jika berlaku kecemasan di kawasan tanah tinggi itu khususnya bagi golongan pendaki.
Katanya, pasukan yang dilantik sebagai anggota bomba bantuan itu akan diberi latihan, peralatan menyelamat dan peralatan perlindungan diri (PPE) serta dibayar elaun.
“Di Cameron Highlands sendiri, memang ada balai bomba tetapi kita juga melihat kepada kawasan yang memerlukan. Dari segi masa tindak balas, kawasan itu tidak sukar untuk kita beri respon (ke lokasi insiden).
“Yang kita (Mocsar) akan pergi adalah kawasan-kawasan terpencil yang memerlukan orang tempatan untuk membantu kita dalam masa terdekat.
“InsyaAllah, kita akan kaji keperluan Mocsar di Cameron Highlands seperti mana di Gunung Stong di Kelantan dan Kuala Tahan, Pahang,” katanya kepada pemberita selepas Majlis Penyampaian Anugerah Perkhidmatan Cemerlang Tahun 2020 JBPM Perak dan Akademi Bomba dan Penyelamat Wilayah Utara di sini hari ini.-K! ONLINE


Lapan fasiliti kesihatan swasta di Putrajaya tawar suntikan dos penggalak
Oleh MOHD. HUSNI MOHD. NOOR

23 November 2021, 5:05 pm
PUTRAJAYA – Pejabat Kesihatan Wilayah Persekutuan Putrajaya menyenaraikan lapan buah klinik swasta yang menawarkan vaksin dos penggalak khusus bagi warga Putrajaya, bermula semalam.
Klinik swasta berkenaan termasuk Poliklinik Cahaya Presint 8, Poliklinik Kesihatan UKM Presint 15, Klinik Siti Presint 11, Klinik Mediviron Dr Halim Presint 15, 11, Klinik Mediviron Dr Halim Presint 9, 11, Klinik Mediviron Presint 1, Calla Clinic dan Klinik Dr. Lo.
Menurutnya, warga Putrajaya boleh memohon secara langsung dengan klinik yang berkenaan bagi pendaftaran dos penggalak itu dan nama akan dimasukkan ke dalam senarai menunggu dan akan dipanggil jika terdapat kekosongan.
“Pemberian dos penggalak ini diberikan selepas enam bulan melengkapkan dos kedua vaksin Pfizer atau tiga bulan bagi vaksin Sinovac,” katanya menerusi satu hantaran di Facebook hari ini. – K! ONLINE


Pantang tengok pakai baju Melayu, ‘sneakers’ – Joe Flizzow
Oleh MOHD. HAIKAL ISA

23 November 2021, 5:44 pm
PETALING JAYA – Atas dasar keprihatinan, penyanyi rap Joe Flizzow menasihatkan orang ramai agar berhenti mencampuradukkan fesyen dan budaya.
Joe atau nama sebenarnya, Johan Ishak, 42, berkata, dia tidak sanggup melihat segelintir lelaki Melayu, terus ralat memperagakan busana kebanggaan negara dengan memadankannya dengan kasut jenis kasual.
“Saya paling pantang tengok orang (lelaki) berbangsa Melayu bersampin, lengkap bersongkok tetapi pakai sneakers (kasut kasual).
“Saya memang tak boleh (pantang) walaupun saya memang penggemar sneakers. Bagi saya, setiap acara, anda perlukan kasut atau sepatu yang betul.
“Bagi saya, benda itu salah. Bukan salah apa, tetapi baju Melayu adalah pakaian tradisi kita dan ia merupakan satu aspek yang sangat-sangat penting,” katanya kepada Kosmo! Online baru-baru ini.
Biarpun merupakan seseorang pemuja fesyen, pelantun lagu Apa Khabar itu menasihatkan golongan muda supaya tidak lalai dan menggadaikan nilai tradisi atau budaya.

“Jangan hanya kerana fesyen, kita lalai dari segi tradisi. Setiap acara ada kasut yang tersendiri. Contoh, kalau nak panjat gunung, janganlah pakai kasut bola keranjang.
“Benda ini berlaku kepada saya baru-baru ini panjat gunung orang di depan saya pakai kasut bole keranjang. Dia nak stail, dia pakai Jordan 1 (kasut jenama Nike).
“Dan, kalau pergi function (acara rasmi), kalau boleh pakai kasut kulit. Tak payah yang mahal pun. Kalau boleh kita kilatkan sikit kasut itu. Nak masuk istana ke, tolonglah jangan pakai kasut merepek,” tutur Joe.
Terlanjur berbicara tentang fesyen dan protokol, Joe mendedahkan, dia bukanlah individu yang terlalu mengejar jenama mewah dalam soal pemakaian. Katanya, dia pakai apa yang selesa.
“Saya rasa menjadi satu kesalahan menilai sesuatu itu dari segi betapa mahal harganya. Bagi saya, tak perlu pun mahal-mahal tapi penampilan memang penting.
“Saya sendiri kadang-kadang nak pakai baju hitam, saya beli online sahaja harga RM8, RM10,” katanya. – K! ONLINE


Penukaran Pesuruhjaya Pas Melaka licinkan pengurusan parti
Oleh KOSMO!

23 November 2021, 6:15 pm
Oleh FAIZUL GHAZI
PUTRAJAYA – Ahli Jawatankuasa Pas Pusat, Nasrudin Hassan menegaskan tindakan Pas menukar Pesuruhjaya Pas Melaka adalah amalan biasa bagi melicinkan pengurusan parti.
Beliau sekali gus menafikan tindakan PAS menggugurkan Datuk Kamarudin Sidek sebagai Pesuruhjaya Pas Melaka tiada kena mengena dengan kekalahan semua lapan calon mewakili parti berkenaan dalam Pilihan Raya Negeri Melaka pada Sabtu lalu.
“Saya rasa itu (pengguguran nama Kamarudin sebagai Pesuruhjaya Pas) adalah hanya prosedur pentadbiran biasa, di mana menukar pesuruhjaya (negeri) ini adalah satu urusan parti untuk melancarkan gerak kerja parti.
“Tidak ada sebarang komplikasi apa-apa,” katanya yang juga Yang Dipertua Yayasan Dakwah Islamiah Malaysia (Yadim) ketika ditemui pemberita sempena pelancaran program anti rasuah anjuran Yadim di sini hari ini.
Nasrudin berkata demikian diminta mengulas laporan media mengenai tindakan Pas menamakan Ketua Dewan Ulama Pas Melaka, Zulkifli Ismail sebagai Pesuruhjaya Pas Melaka baharu menggantikan Kamarudin.

Keputusan itu dibuat kira-kira 48 jam selepas Pas yang menyertai Perikatan Nasional (PN) dalam Pilihan Raya Negeri (PRN) Melaka kalah teruk apabila gagal memenangi sebarang kerusi daripada lapan calonnya.
Terdahulu, Setiausaha Agung Pas, Datuk Seri Takiyuddin Hassan dalam satu kenyataan, mengesahkan hanya Kamarudin seorang digugurkan daripada memegang jawatan Pesuruhjaya PAS Melaka bagi sesi 2021-2023.- K! ONLINE


Fenomena kepala air limpahi TPNS
Oleh NOOR HAYATI MAMAT

23 November 2021, 5:09 pm
HULU TERENGGANU – Taman Pertanian Negeri Sekayu (TPNS) di sini dilanda banjir kilat berikutan limpahan air disebabkan fenomena kepala air dari sungai berhampiran pada semalam.
Kejadian pada pukul 4.30 petang itu menyebabkan hakisan pada sebahagian kawasan TPNS selain kerosakan harta benda termasuk sistem perpaipan.
Difahamkan, fenomena kepala air tersebut kali pertama menimpa TPNS dalam tempoh lapan tahun.
Pengurus TPNS, Mohd. Amran Awang berkata, sewaktu kejadian, kakitangannya yang sedang bertugas di pejabat dikejutkan dengan bunyi arus air yang deras dan kuat.
“Dalam sekelip mata, muncul arus deras seperti ombak besar sehingga memenuhi sebatang anak sungai berhampiran bangunan pentadbiran TPNS.
“Air anak sungai itu kemudiannya melimpahi kawasan TPNS sehingga meyebabkan hakisan di tebing kolam tadahan air dan merosakkan sistem perpaipan,” katanya ketika dihubungi Kosmo! di sini hari ini.- K! ONLINE


JPJ laksana Ops Sedar mulai esok
Oleh MOHD. HUSNI MOHD. NOOR

23 November 2021, 5:36 pm
PUTRAJAYA – Jabatan Pengangkutan Jalan (JPJ) akan melaksanakan Ops Sedar di seluruh negara bermula esok bagi memantau pemilik kenderaan yang masih gagal memiliki perlindungan insuran kenderaan motor.
JPJ menerusi satu kenyataan berkata, tindakan pemantauan dan penguatkuasaan termasuk sekatan jalan raya (SJR) dilaksanakan selepas mendapati masih ramai yang gagal memiliki perlindungan insuran kenderaan motor.
“Menerusi pemerhatian yang dijalankan, kami mendapati masih ramai pengguna jalan raya gagal memiliki perlindungan insuran kenderaan motor pada kenderaan yang digunakan oleh mereka di atas jalan raya.
“Pada amnya, pengguna jalan raya yang tidak memiliki pelindungan insuran, akan menimbulkan kesulitan kepada pemilik kenderaan itu sendiri sekiranya berlaku sebarang bentuk kemalangan semasa menggunakan kenderaan masing-masing di jalan raya,” katanya hari ini.
Katanya, pihak jabatan juga ingin menyarankan supaya semua pengguna jalan raya mengambil inisiatif untuk tidak menunggu saat akhir bagi memperbaharui Cukai Jalan (LKM) dan Lesen Memandu (LMM) mereka.
Jelasnya, ketika Ops Sedar itu, JPJ juga akan juga menyediakan kemudahan Mobile JPJ, untuk tujuan pembaharuan LKM dan LMM secara terus.

Selain itu, katanya, JPJ tidak menerima sebarang arahan bagi tujuan kelonggaran penangguhan bayaran pembaharuan kedua-dua dokumen (LKM dan LMM) tersebut.- K! ONLINE


Park Shin-hye umum kahwin, hamil
Oleh HAYATI KARIM

23 November 2021, 6:02 pm
SELEPAS hampir empat tahun bercinta, pelakon Park Shin-hye mengumumkan dia bakal melangsungkan perkahwinan dengan kekasihnya yang juga seorang aktor, Choi Tae-joon dalam sebuah majlis secara tertutup pada 22 Januari tahun depan.
Shin-hye membuat pengumuman tersebut menerusi laman web kelab peminatnya pada pagi tadi.
“Saya agak gementar untuk memberitahu berita ini dan dapat merasakan kalian (peminat) semua pasti akan terkejut. Namun, saya mahu kalian menjadi orang pertama yang mengetahui berita ini.
“Saya akan berkahwin dengan lelaki yang menjalinkan hubungan dengan saya . Dia adalah kekuatan saya untuk jangka masa yang lama dan dia menerima diri saya seadanya.
“Oleh itu, saya merancang untuk menjadi pasangannya dalam kehidupan berumah tangga,” tulisnya.
Lebih mengejutkan peminat, aktres yang popular dengan drama Prince Hour itu turut mendedahkan, dia kini sedang berbadan dua.

Namun, aktres itu tidak mendedahkan secara terperinci mengenai kehamilannya kerana masih dalam peringkat awal.
“Saya agak ragu-ragu untuk mendedahkan perkara ini kerana masih di peringkat awal, tetapi ketika kami sedang membuat persediaan majlis perkahwinan, kehidupan baru (anak) yang amat berharga telah hadir dalam kehidupan kami.
“Saya tidak sabar untuk memberitahu anda semua tentang berita ini. Saya berjanji akan tetap menunjukkan sisi terbaik walaupun selepas memiliki keluarga sendiri,” ujar Shin-hye.
Dalam pada itu, Shin-hye memaklumkan, akan berehat dalam waktu yang panjang, namun berjanji kepada peminat bahawa dia akan kembali semula sebagai pelakon.
“Akhir sekali, saya mahu berterima kasih atas sokongan yang diberikan walaupun saya memiliki banyak kekurangan. Saya pasti akan mengambil masa yang agak lama, namun saya akan melakukan yang terbaik untuk kembali sebagai aktres secepat mungkin.
“Saya tidak akan membiarkan kalian menunggu terlalu lama. Sampai jumpa lagi, semoga kekal sihat dan saya mengucapkan selamat tinggal buat masa ini,” tulis Shin-hye panjang lebar.
Shin-hye dan kekasihnya Tae-joon mula menjalinkan hubungan cinta pada penghujung 2017, bagaimanapun mereka hanya mendedahkan hubungan tersebut kepada umum pada Mac 2018. – K! ONLINE


150 anggota Serve bantu mangsa banjir Ampang
Oleh ABDUL RAZAK IDRIS

23 November 2021, 4:31 pm
SHAH ALAM – Kerajaan negeri mengerakkan seramai 150 sukarelawan Selangor Volunteer (Serve) dalam membantu mangsa banjir kilat di Ampang.
Pengerusi Jawatankuasa Tetap Pembangunan Generasi Belia dan Sukan serta Insan negeri, Mohd. Khairuddin Othman berkata, kejadian banjir kilat di kawasan tersebut amat mengejutkan kerana tidak pernah berlaku sebelum ini.
“Kesemua anggota Serve akan membantu masyarakat yang terlibat dengan musibah di kawasan tersebut.
“Jika ada kawasan lain yang terlibat kita akan menggerakkan anggota Serve selepas ini,” katanya ketika pemberita di sini hari ini.-K!ONLINE


Beberapa syarat RTK dilonggarkan
Oleh MOHD. HUSNI MOHD. NOOR

23 November 2021, 4:56 pm
PUTRAJAYA – Jabatan Imigresen (JIM) melonggarkan beberapa syarat dalam Program Rekalibrasi Tenaga Kerja (RTK) selepas ia dipersetujui dalam mesyuarat pada 26 Oktober lalu.
Ketua Pengarah Imigresen, Datuk Khairul Dzaimee Daud berkata, kelonggaran syarat itu dipersetujui pada Mesyuarat Jawatankuasa Bersama Menteri Dalam Negeri dan Menteri Sumber Manusia Mengenai Pengurusan Pekerja Asing Kali Ke-6 Bil 2/2021.
Beliau berkata, syarat baharu itu termasuk memberi kelulusan kuota sebanyak 70 peratus daripada jumlah permohonan yang melepasi saringan verifikasi di Bahagian Penguatkuasa.
“Manakala baki 30 peratus tertakluk kepada keputusan Jabatan Tenaga Kerja Semenanjung Malaysia (JTKSM) Kementerian Sumber Manusia.
“Selain itu, kebenaran kepada majikan di dalam sektor pembinaan, pertanian, perkilangan, perladangan dan perkhidmatan (subsektor restoran, kargo, borong dan runcit serta pembersihan dan pencucian) telah diperluaskan kepada sektor-sektor lain kecuali kepada sektor yang dibekukan.
“Pada masa sama, syarat kelayakan pendatang tanpa izin (PATI) pula diperluaskan kepada Pemegang Pas Lawatan Jangka Panjang yang telah tamat tempoh,” katanya menerusi satu kenyataan hari ini.

Katanya, PATI yang telah dikeluarkan pelekat PLKS di dalam Program Rehiring dan 6P yang telah tamat tempoh juga dibenarkan untuk menyertai Program RTK.
Khairul Dzaimee berkata, syarat kelayakan umur PATI semasa permohonan dikemukakan juga telah dipanjangkan dari umur 18 tahun hingga 45 tahun kepada 18 tahun hingga 49 tahun. – K! ONLINE


Kelindan maut, 3 cedera kemalangan dua buah lori
Oleh KHAIRUL MOHD. ALI

23 November 2021, 4:06 pm
KULAI – Seorang lelaki berusia 21 tahun maut manakala tiga yang lain cedera dalam satu kemalangan membabitkan dua buah lori berhampiran Plaza Tol Skudai, Lebuh Raya Utara Selatan, dekat sini hari ini.
Komander Operasi dari Balai Bomba dan Penyelamat Kulai, Pegawai Bomba Kanan, Fauzi Che Deris berkata, pihaknya menerima panggilan berhubung kejadian itu pada pukul 9.38 pagi sebelum 17 anggota beserta empat buah jentera dikejarkan ke lokasi kejadian.
Setibanya di lokasi kejadian katanya, didapati kemalangan tersebut membabitkan dua buah lori iaitu sebuah lori 3 tan dan sebuah lori jenama Hino.
“Kemalangan itu turut melibatkan empat orang mangsa masing-masing adalah pemandu dan kelindan kedua-dua buah lori dimana kesemua mereka berada dalam keadaan tersepit akibat kemalangan itu.
“Seorang maut iaitu kelindan lori Hino dikenali sebagai Muhammad Amirul Asyraf Mohd. Nasir, 21, manakala tiga yang lain cedera,” katanya dalam satu kenyataan di sini hari ini.
Tambah beliau, mangsa yang maut diserahkan kepada polis manakala tiga yang lain dibawa ke Hospital Kulai untuk mendapatkan rawatan.-K! ONLINE


Sampah bersepah, banjir Ampang disamakan filem Aquaman
Oleh MOHD RIDZAUDDIN ROSLAN

23 November 2021, 4:26 pm
PETALING JAYA- Kejadian banjir kilat yang berlaku di Kampung Lembah Jaya Utara dan Lembah Jaya Selatan Ampang semalam disamakan netizen dengan jalan cerita daripada filem Aquaman.
Persamaan itu dinyatakan seorang pengguna media sosial dikenali WangsaMajuNetizen apabila memuat naik beberapa keping gambar menunjukkan longgakan sampah di beberapa kawasan selepas banjir surut.
Menerusi gambar dikongsikan itu, kelihatan juga beberapa petugas kebersihan sedang membersihkan sampah berkenaan yang turut tersekat di dalam parit dan tepi sungai.
“Bila tengok sampah-sampah yang tertinggal bila banjir surut dekat Ampang, teringat cerita Aquaman, semuanya punca kita juga,” tulisnya ringkas.
Sementara itu, rata-rata pengguna media sosial turut bersetuju dengan persamaan itu dengan ramai daripada mereka menyifatkan kejadian banjir di Ampang sebagai satu amaran daripada alam.
“Sungai tolak apa yang kita buang, jadi faham-faham la,” jelas Firdaus Isa.

“Balasan kerana tidak menjaga bumi ini,” ujar Afiq Azmi.
“Dipulangkan semula, tapi kita yang jadi mangsa, orang lain buang, orang lain bersihkan, jahatnya,” tambah Ellyn Ramlee.
Sementara itu, seramai 258 mangsa banjir di Lembah Permai Bukit Belacan, Ampang ditempatkan di Pusat Pemindahan Sementara (PPS) setakat pukul 10.20 semalam.
Menurut jurucakap Unit Teknikal & Penguatkuasaan Pejabat Daerah dan Tanah Hulu Langat, Muhammad Razif Ruba’ai, sebanyak 64 buah rumah terkesan ekoran banjir kilat yang berlaku sekitar petang semalam. -K! ONLINE


Penduduk desak MB batalkan operasi kilang plumbum
Oleh MOHAMAD NAUFAL MOHAMAD IDRIS

23 November 2021, 3:22 pm
SHAH ALAM – Bantahan kira-kira 9,000 penduduk Kampung Jenjarom, Kuala Langat dekat sini terhadap pembukaan operasi sebuah kilang plumbum di lokaliti berkenaan sampai kemuncak apabila mendesak kerajaan negeri membatalkannya, hari ini.
Desakan tersebut dilakukan menerusi penghantaran memorandum daripada Badan Bertindak Isu Pencemaran Plumbum Kampung Jenjarom kepada Menteri Besar, Datuk Seri Amirudin Shari
Pengerusi Badan Bertindak Isu Pencemaran Plumbum Kampung Jenjarom, Mohd. Nazri Afrizal berkata, langkah pembatalan itu bagi mengelakkan berulang kembali episod pencemaran udara seperti berlaku empat tahun lalu.
Katanya, Majlis Mesyuarat Kerajaan Negeri (MMKN) Selangor pada 2019 lalu telah membuat keputusan membatalkan lesen perniagaan serta memindahkan kilang terbabit ke lokasi yang lebih sesuai.
“Bagaimanapun, MMKN pada 24 September lalu telah memberikan kelulusan kepada kilang ini.
“Kami dimaklumkan bahawa kilang itu dikendalikan oleh syarikat yang baharu,” katanya selepas menyerahkan memorandum bantahan operasi kilang terbabit di luar Bangunan Setiausaha Kerajaan Negeri (SUK) di sini, hari ini.

Kosmo! pada 24 September lalu melaporkan kira-kira 9,000 penduduk di Jenjarom di sini membantah sebarang pemberian lesen kepada sebuah syarikat dalam membuka kilang bateri di kawasan tersebut.
Yang Dipertua Majlis Perbandaran Kuala Langat, Datuk Amirul Azizan Abd. Rahim dipetik berkata, kelulusan pemberian lesen sementara kepada syarikat tersebut telah dipersetujui kerajaan negeri sebelum ini. -K!ONLINE


1.7 juta batang rokok tidak bercukai dirampas
Oleh ISWAN SHAFIQ ISA

23 November 2021, 3:53 pm
SEBERANG PERAI – Polis merampas kira-kira 1.7 juta batang rokok disyaki tidak bercukai dalam beberapa serbuan di sekitar daerah ini dan Butterworth di daerah Seberang Perai Utara semalam.
Turut ditahan dalam siri serbuan bermula pukul 7.30 pagi itu adalah empat lelaki warga tempatan berusia 30-an yang disyaki terlibat dalam kegiatan berkenaan.
Ketua Polis Daerah Seberang Perai Tengah, Asisten Komisioner Shafee Abd. Samad berkata, polis menyerbu sebuah premis kosong di Taman Kota Permai, Bukit Mertajam di sini dan menahan tiga lelaki bersama sejumlah rokok.
“Susulan itu beberapa siri serbuan dilakukan di sekitar Bukit Mertajam dan Butterworth yang mana polis menahan seorang lagi lelaki untuk siasatan lanjut
“Pada serbuan itu, sebanyak kira-kira 17 juta batang rokok bernilai RM482,000 disita dari sebuah rumah kedai dan empat buah van,” katanya dalam satu kenyataan hari ini.
Shafee berkata, semakan mendapati dua daripada mereka mempunyai rekod lampau berkaitan jenayah dan penyalahgunaan dadah dan kes disiasat mengikut Seksyen 135 (1)(d) Akta Kastam 1967. – K! ONLINE


Donald Trump ada tali pinggang hitam taekwondo
Oleh KOSMO!

23 November 2021, 3:45 pm
WASHINGTON – Bekas Presiden Amerika Syarikat, Donald Trump telah dianugerahkan tali pinggang hitam kehormat seni mempertahankan diri taekwondo oleh Presiden Ibu Pejabat Taekwondo Dunia Korea Selatan, Lee Dong-seop, lapor akhbar Metro UK semalam.
Dong-seop yang merupakan Presiden ibu pejabat itu yang juga dikenali sebagai Kukkiwon, melawat Trump pada Jumaat lalu di resort Mar-a-Lago, Palm Beach, Florida untuk memberikan anugerah tersebut.
Trump menerima tali pinggang hitam yang merupakan tali pinggang tertinggi bagi seni mempertahankan diri itu.
“Saya berbesar hati menerima sijil kehormat ini. Taekwondo merupakan seni mempertahankan diri yang bagus untuk melindungi diri,” kata Trump.
Trump bukan satu-satunya bekas Presiden yang menerima tali pinggang hitam dalam taekwondo.
Presiden Rusia, Vladimir Putin juga diberikan dan dijadikan grandmaster taekwondo ketika lawatan beliau ke Korea Selatan pada 2013. – AGENSI


152 pelajar Sekolah Sains Tuanku Aishah Rohani keracunan makanan
Oleh NOR AINNA HAMZAH

23 November 2021, 4:20 pm
SEREMBAN – Tempat penyediaan makanan di dapur asrama Sekolah Menengah Sains Tuanku Aishah Rohani di Sikamat, di sini diarahkan tutup susulan 152 orang pelajarnya mengalami gejala keracunan makanan sejak semalam.
Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan Negeri Sembilan, S. Veerapan berkata, Jabatan Kesihatan Negeri Sembilan melalui Pejabat Kesihatan Daerah (PKD ) Seremban telah menerima laporan mengenai satu kejadian keracunan makanan (KRM) semalam melibatkan pelajar sekolah tersebut.
Menurutnya, siasatan yang dijalankan oleh PKD Seremban mendapati 152 orang pelajar yang mengalami gejala KRM daripada 597 orang yang terdedah iaitu dengan kadar serangan 25.5 peratus.
“Daripada jumlah berkenaan, kesemua pelajar mengalami gejala utama iaitu sakit perut 152 orang pelajar, loya (148), sakit kepala (134), muntah (119) orang, cirit-birit (94), demam (32) orang dan abdomen cramp (30). Kesemua kes dirawat sebagai pesakit luar dan berada dalam keadaan stabil.
“Tindakan kawalan wabak telah diambil pada hari yang sama. Pemeriksaan premis dan aktiviti persampelan juga telah dijalankan,” katanya ketika dihubungi hari ini.
Veerapan berkata, sampel klinikal dari kes-kes, sampel makanan serta sampel persekitaran telah diambil dan dihantar ke makmal untuk di analisa dan siasatan lanjut akan diteruskan bagi mengenal pasti punca sebenar kejadian keracunan makanan ini.-K! ONLINE


Bekas penagih dadah penerima Ijazah Kehormat dari USIM
Oleh ZAKKINA WATI AHMAD TARMIZI

23 November 2021, 4:14 pm
SEREMBAN – Selepas terkandas kira-kira 30 tahun dalam pelajaran dan hanya mampu menamatkan pengajian di peringkat diploma di sebuah universiti tempatan, seorang bekas penagih dadah berjaya melanjutkan pelajaran malah sehingga dianugerahkan Ijazah Kehormat sempena Majlis Konvokesyen Ke-19 Universiti Sains Islam Malaysia (USIM) hari ini.
Beliau yang juga aktivis sosial, Ramli Abd. Samad, 67, menerima Anugerah Kehormat Sarjana Kaunseling (Penyalahgunaan Dadah) yang disampaikan oleh Canselor USIM, Tuanku Ampuan Besar Negeri Sembilan, Tuanku Aishah Rohani Almarhum Tengku Besar Mahmud pada majlis yang diadakan di Dewan Tuanku Canselor USIM, Nilai di sini.
“Ini membuktikan bahawa bekas penagih juga boleh berubah dan mencapai kejayaan dalam kehidupan. Ini bukanlah satu anugerah mudah namun ia sebagai pengiktirafan saya telah memberi perkhidmatan lebih 30 tahun dan mula bergerak aktif dan pencegahan, pemulihan serta pencegahan lanjutan.
“Penglibatan saya di universiti sekadar Diploma Perancangan Bandar dan Desa di sebuah universiti tempatan namun disebabkan dadah, pembelajaran saya terkandas selama 30 tahun. Setelah insaf, atas usaha gigih saya bangkit semula menyambung pengajian sehingga ke peringkat Sarjana,” katanya ketika ditemui di sini hari ini.
Ramli yang juga merupakan Presiden Presiden Persatuan Pengasih Malaysia dalam pada itu memaklumkan akan meneruskan usaha dan tugasnya membantu penagih-penagih dadah untuk keluar daripada gejala tersebut.
“Saya mahu teruskan perkhidmatan saya, penagih dan pengguna dadah tidak seharusnya dilayan sebagai penjenayah kerana mereka merupakan pesakit yang perlu dibantu dan bukannya dihukum.

“Kehadiran Perintah Kawalan Pergerakan (PKP) sewaktu pandemik Covid-19 lalu memberi kesan negatif termasuk kepada penagih baharu yang bilangannya saban hari semakin bertambah. Timbul kerisauan kini penagih dan pengguna baharu dadah yang semakin ramai terjejas akibat sakit mental dan sebagainya,” katanya.-K! ONLINE


Projek pembinaan lebuh raya punca banjir
Oleh NUR HUDA MUSA

23 November 2021, 4:52 pm
AMPANG – Pembinaan sebuah lebuh raya dipercayai menjadi punca utama berlakunya banjir berlumpur di sekitar daerah Hulu Langat malam semalam.
Menteri Kementerian Perusahaan Perladangan dan Komoditi (KPPK), Datuk Zuraida Kamaruddin berkata, hujan lebat berterusan selama lima jam menyebabkan berlakunya banjir berlumpur kerana sisa-sisa pembangunan yang dikhuatiri tersangkut pada sungai-sungai dan saluran.
“Tindakan sewajarnya perlu diambil oleh pihak lebuh raya supaya perkara ini tidak berulang lagi. Selain itu, kerja pembaikan perlu dipercepatkan bagi memastikan keseluruhan pembangunan lebuh raya itu tidak terjejas dengan kejadian banjir ini.
“Dalam perkara itu juga, Majlis Perbandaran Ampang Jaya (MPAJ) turut bertanggungjawab memastikan kerja-kerja pembaikan dilakukan segera dan menyemak sama ada berlaku kecuaian daripada pihak lebuh raya dan sebagainya,” katanya.
Beliau berkata demikian semasa melawat mangsa banjir di Pusat Pemindahan Sementara (PPS) di Dewan MPAJ, Lembah Permai di sini hari ini.
Menurut Zuraida, hujan lebat yang turun selama lima jam juga membawa 140 milimeter (mm) air di Sungai Ampang dan menyebabkan ia melimpah keluar.

“Sungai Ampang hanya mampu menampung sebanyak 60 mm, jadi meningkat dua kali ganda dan mengakibatkan ia melimpah keluar dan lumpur-lumpur pembinaan yang tersangkut di dalam sungai dan longkang membuatkan air cetek dan cepat berlaku banjir.
“Saya juga amat berharap kerja pembersihan akan dibantu oleh pasukan-pasukan seperti Bomba dan Penyelamat, Jabatan Pengairan dan Saliran (JPS) dan Badan Bukan Kerajaan (NGO) supaya penduduk boleh cepat kembali ke rumah mereka,” ujarnya. – K! ONLINE


PM ketuai Malaysia ke Sidang Kemuncak Asia-Eropah secara maya
Oleh AMREE AHMAD

24 November 2021, 9:22 pm
PUTRAJAYA – Perdana Menteri, Datuk Seri Ismail Sabri Yaakob akan mengetuai delegasi Malaysia ke Sidang Kemuncak Asia-Eropah (ASEM) ke-13 secara maya yang bermula esok.
Persidangan kali ini bakal dihoskan oleh Kemboja sebagai Pengerusi ASEM ketika ini dengan temanya iaitu Memperkukuhkan Kepelbagaian Hala demi Perkongsian Pertumbuhan.
“Ia sejajar usaha semasa dilakukan ASEM dalam menangani cabaran tekanan sejagat melalui kerjasama dialog berkesan,” kata Kementerian Luar menerusi kenyataan di sini hari ini.
Terdahulu, persidangan dwitahunan selama dua hari itu bermula dengan Mesyuarat Pegawai Kanan ASEM disertai Wisma Putra yang juga berlangsung dua hari dan berakhir semalam.
ASEM yang ditubuhkan pada 1996 lalu, ketika ini mengandungi 21 negara Asia, 28 negara Kesatuan Eropah (EU), dua negara Eropah, Sekretariat ASEAN dan Suruhanjaya Eropah.
Malaysia menyertai ASEM sejak organisasi itu diwujudkan, telah memainkan peranan aktif dalam pelbagai inisiatif yang memberi banyak manfaat kepada kedua-dua benua berkenaan.

Mengulas lanjut, Kementerian Luar berkata, pemimpin dari 52 negara dijangka berbincang dan menilai semula segala perkembangan, kemajuan dan pencapaian ASEM sebelum ini.
“Justeru, pemimpin terlibat akan meneliti pertumbuhan ASEM Process yang meliputi tiga asas utama iaitu politik, ekonomi dan kewangan serta sosio-kebudayaan,” jelas Wisma Putra. – K! ONLINE


KPDNHEP periksa restoran nasi kandar jual sotong RM100
Oleh SAFINA RAMLI

24 November 2021, 8:54 pm
GEORGE TOWN – Pengusaha Restoran Hameediyah di Lebuh Campbell di sini dikehendaki memberikan maklum balas dalam tempoh dua hari kepada pejabat Kementerian Perdagangan Dalam Negeri dan Hal Ehwal Pengguna (KPDNHEP) Cawangan Timur Laut susulan tular dua ekor sotong goreng dijual dengan harga RM100.
Pengarahnya, Mohd. Ridzuan Ab Ghapar berkata, tiga Pegawai Penguat Kuasa KPDNHEP pejabat Cawangan Timur Laut telah menjalankan pemeriksaan di restoran nasi kandar itu hari ini.
Katanya, pihaknya telah mengeluarkan satu Notis Pengesahan Maklumat Barangan di bawah Seksyen 21 Akta Kawalan Harga Dan Antipencatutan 2011 kepada pengusaha restoran bagi mendapatkan maklumat serta harga kos dan jualan bagi sotong goreng.
Pegawai KPDNHEP Pulau Pinang memeriksa restoran nasi kandar tersebut di Lebuh Campbell, hari ini.
“Pengusaha dikehendaki memberikan maklum balas notis dalam tempoh dua hari bekerja atau sehingga 26 November ini kepada pejabat Cawangan Timur Laut.
“Sekiranya gagal mengemukakan maklum balas yang diminta, pengusaha boleh dikenakan tindakan di bawah Akta Kawalan Harga Dan Anti Pencatutan 2011,” katanya dalam satu kenyataan hari ini.
Mengulas lanjut, Mohd. Ridzuan berkata, semasa pemeriksaan dijalankan, pegawai penguat kuasa telah mengambil rakaman percakapan peniaga mengenai isu yang telah tular bagi membantu siasatan lanjut.

Terdahulu, tular di media sosial selepas seorang individu memuat naik gambar nasi beriani berlaukkan sotong dan sekeping resit yang memaparkan harga bagu dua ekor sotong goreng di sebuah restoran di sini adalah RM100. – K! ONLINE


Skim BKM beri manfaat 9.6 juta golongan rentan, B40
24 November 2021, 9:05 pm
PUTRAJAYA – Kerajaan kekal komited untuk membantu golongan yang memerlukan terutamanya golongan rentan dan golongan berpendapatan rendah (B40) dengan menyediakan bantuan tunai sebanyak RM8.2 bilion di bawah skim Bantuan Keluarga Malaysia (BKM) pada tahun 2022.
Menteri Kewangan, Tengku Datuk Seri Zafrul Tengku Abdul Aziz berkata, BKM yang akan dibayar dengan menggunakan Kumpulan Wang Covid-19 berkenaan bakal memberi manfaat kepada 9.6 juta penerima.
Beliau berkata, bagi memastikan tiada yang tercicir, penerima Geran Khas Prihatin (GKP) yang tidak diluluskan permohonan Bantuan Prihatin Rakyat (BPR) atau Bantuan Khas COVID (BKC) B40, akan dipertimbangkan untuk BKM secara automatik mengikut syarat kelayakan tanpa perlu membuat permohonan.
“Di samping itu, data penerima BPR dan BKC B40 bersama-sama dengan data daripada agensi kerajaan yang lain merangkumi data e-Kasih, bantuan Jabatan Kebajikan Masyarakat, penghuni Projek Perumahan Awam (PPA) atau Projek Perumahan Rakyat (PPR) di bawah Dewan Bandaraya Kuala Lumpur (DBKL) serta Kementerian Kementerian Perumahan dan Kerajaan Tempatan (KPKT).
“Data dari Jabatan Kemajuan Orang Asli (JKOA), gelandangan dan ibu tunggal berdaftar dengan Kementerian Pembangunan Wanita, Keluarga dan Masyarakat (KPWKM); penerima Skim Insurans Pekerjaan (SIP) Pertubuhan Keselamatan Sosial dan penerima zakat atau Baitulmal di Lembah Klang juga akan dimasukkan ke dalam data permohonan BKM bagi mengurangkan exclusion error,” katanya dalam satu kenyataan hari ini.
BKM adalah bantuan tunai kerajaan yang lebih bersasar kepada golongan yang memerlukan bagi meringankan kos sara hidup dan beban rakyat berpendapatan rendah yang diumumkan oleh Tengku Zafru ketikan pembentangan Bajet 2022 di Dewan Rakyat pada 29 Oktober 2021.

Mengulas lanjut, Tengku Zafrul berkata bagi permohonan baharu dan kemas kini BKM pula, tempoh pendaftaran akan dibuka mulai 1 Januari 2022 sehingga 31 Januari 2022.
Ujarnya, tindakan itu dibuat bagi memastikan mereka yang layak dan tiada dalam pangkalan data Kerajaan diberikan peluang untuk memohon. -K! ONLINE


Operasi mencari mangsa jatuh Jambatan Kedua Pulau Pinang ditamatkan
Oleh NOOR HASLIZA NUSI

24 November 2021, 10:35 pm
GEORGE TOWN – Tiada petunjuk baharu penemuan seorang pemuda yang dikhuatiri lemas selepas terjatuh dari Jambatan Sultan Abdul Halim Mu’adzam Shah atau juga dikenali sebagai Jambatan Kedua Pulau Pinang, di sini Isnin lalu.
Mangsa, Chow Yarn Wai, 39, sehingga kini masih gagal ditemui setelah operasi mencari dan menyelamat (Carilamat) diaktifkan pasukan Maritim Malaysia (APMM) yang turut melibatkan aset Pasukan Polis Marin, Jabatan Bomba dan Penyelamat serta Agensi Pertahanan Awam.
APMM dalam satu kenyataan berkata, operasi Carilamat mangsa yang memasuki hari ketiga itu telah ditamatkan hari ini.
“SAR berakhir pada hari ini, pada pukul 7.30 petang tadi dengan keseluruhan keluasan pencarian adalah 56.07 batu nautika.
“Walaubagaimanapun, pencarian akan disambung sekiranya terdapat sebarang petunjuk baharu,” katanya.
Pada Isnin lalu, seorang pemuda bertindak meninggalkan sebuah kereta jenis Toyota Prius di tepi tembok jambatan di kilometer (km) 8.5 arah Batu Kawan menghala Batu Maung sebelum disyaki terjatuh kira-kira pukul 4.40 pagi.

Dia yang dipercayai datang dari Kuala Lumpur turut meninggalkan barangan peribadi di lokasi kejadian. – K! ONLINE


Persekitaran perniagaan kondusif jadi agenda utama kerajaan
Oleh LUQMAN RIDHWAN MOHAMED NOR

24 November 2021, 8:47 pm
PUTRAJAYA – Perdana Menteri, Datuk Seri Ismail Sabri Yaakob menegaskan usaha mewujudkan persekitaran perniagaan yang kondusif, berdaya saing dan meningkatkan produktiviti wajar dijadikan agenda utama di setiap peringkat pentadbiran Kerajaan Pusat serta kerajaan negeri.
Sehubungan itu, beliau berkata, Mesyuarat Majlis Tindakan Ekonomi (EAC) hari ini memutuskan bahawa kementerian, Kerajaan Negeri, pihak berkuasa tempatan serta agensi Kerajaan Persekutuan dan Negeri perlu komited merealisasikan program ujikaji peraturan.
Katanya, program ujikaji peraturan yang melibatkan pemegang taruh awam dan swasta itu perlu dinilai kecekapan dan kesesuaian peraturan sedia ada secara bersama.
Seterusnya, ujar beliau, mereka haruslah mencadangkan beberapa kelonggaran peraturan berpandukan saranan oleh Pertubuhan Kerjasama dan Pembangunan Ekonomi (OECD).
“Pelaksanaan inisiatif ini diharap dapat membantu memudahcara urusan perniagaan seperti kelulusan permit pembinaan dan lesen operasi perniagaan di peringkat Persekutuan mahu pun negeri,” katanya dalam satu kenyataan hari ini.
Ismail Sabri berkata, mesyuarat turut memutuskan bahawa Inisiatif #MyMudah akan diperkukuhkan melalui penubuhan Unit #MyMudah di semua Kementerian dan agensi Kerajaan Persekutuan.

Jelasnya, unit yang sama juga dicadangkan ditubuhkan di peringkat Kerajaan Negeri, pihak berkuasa tempatan serta persatuan industri perlu bersama-sama memudahkan operasi perniagaan.
“Unit ini berfungsi untuk mengadakan semakan peraturan secara terancang bagi memudahkan persekitaran perniagaan untuk melonjakkan produktiviti dan daya saing,” katanya.
Selain itu, katanya, EAC secara prinsip bersetuju untuk membangunkan Platform Acara Perdagangan Bersepadu (Intergrated Trade Events Platform) khusus untuk mempromosi bagi mempertingkatkan daya saing perdagangan dan nilai eksport negara secara digital selaras dengan landskap perdagangan baharu di era pendigitalan.
“Secara prinsip bersetuju mewujudkan Portal Maklumat Tunggal iaitu portal komprehensif merangkumi semua maklumat merentasi rantaian nilai eksport untuk memudahkan syarikat Malaysia terlibat secara aktif di peringkat global.
“Satu penanda aras antarabangsa juga akan dibuat terhadap negara-negara yang dikenalpasti mempunyai persekitaran perniagaan kondusif, khususnya dalam aspek digitalisasi, model perniagaan yang efisien, keterbukaan pasaran dan tahap sokongan kepada perusahaan mikro, kecil dan sederhana (PMKS),” ujarnya. – K! ONLINE


PU Riz doa pelajar SPM cemerlang, belanja pek sarapan
Oleh MOHD. HAIKAL ISA

24 November 2021, 9:31 pm
PETALING JAYA – Pendakwah bebas, PU Riz menceriakan hari pelajar sekolah dengan memberikan 350 pek sarapan.
PU Riz atau nama lengkapnya, Muhammad Haris Mohd. Ismail, 26, berkata, dia bersyukur apabila hajatnya itu turut mendapat tajaan daripada McDonald’s Malaysia menerusi program komuniti anjuran mereka.
“Program ini sekadar untuk menceriakan hari anak-anak murid di SMK Bandar Baru Sri Petaling dan Tabika Kemas Kg Melayu Tambahan. Alhamdulillah, pihak McDonald’s Malaysia juga turut sama memberi tajaan dan sumbangan berupa sarapan.
“Sebanyak 300 pek sarapan diberikan pada pelajar sekolah dan 50 lagi kepada komuniti sekitar Sri Petaling. Sesekali bantu orang tak salah. Malah, saya percaya itu adalah rezeki buat mereka. Jadi, apa yang saya ada ini, tidak salah untuk dikongsi bersama,” katanya.
Sementara itu, PU Riz yang kini kini bertugas sebagai guru sementara di SMK Bandar Baru Sri Petaling mendoakan semoga pelajar tingkatan lima yang sudah kembali ke sekolah lulus cemerlang dalam peperiksaan Sijil Pelajaran Malaysia (SPM) nanti.
“Kalau sebelum ini mereka ke sekolah ikut kumpulan. Tapi, bermula minggu ini mereka sudah masuk semua. Semoga yang bakal menduduki SPM akan memperoleh kecemerlangan. Walaupun tidak banyak masa bersama mereka, tapi usaha ini merupakan satu pengalaman berharga buat saya.

“Terima kasih pada pihak sekolah yang memberi peluang kepada saya untuk menjadi guru sementara. Terima kasih juga pada semua guru dan anak murid saya. Seronok sebenarnya menjadi cikgu,” ujarnya. – K! ONLINE


Janji temu saringan, beli kit ujian kendiri menerusi SELangkah
Oleh ABDUL RAZAK IDRIS

24 November 2021, 9:16 pm
SHAH ALAM – Kerajaan negeri mempelbagaikan fungsi aplikasi SELangkah apabila memperkenalkan tempahan janji temu saringan Covid-19 dan pembelian kit ujian kendiri.
Menteri Besar Selangor, Datuk Seri Amirudin Shari berkata, kemudahan ini membantu warga Selangor merancang sebarang aktiviti dan perjalanan dengan selamat selaras kebenaran rentas negeri.
“Kerajaan Negeri sentiasa peka dan cakna dengan perkembangan semasa negara bagi memastikan usaha-usaha yang dilaksanakan dapat dilaraskan mengikut keperluan rakyat.
“Semoga kemas kini fungsi ini dapat memberi kebaikan kepada seluruh warga Selangor menjalani kehidupan seharian dengan lebih selamat dan mudah,” katanya menerusi kenyataan di laman Facebooknya hari ini.
SeLangkah mula diperkenalkan pada Mei 2020 bagi memudahkan orang ramai membuat pemantauan berikutan penularan pandemik Covid-19 dan tempoh perintah kawalan pergerakan (PKP).
Aplikasi itu kemudiannya berkembang dengan pelbagai ciri termasuk e-dompet dan Selangor Mental Sehat untuk menangani isu kesihatan mental.

Sebelum ini, aplikasi SELangkah mendapat pengiktirafan Kerajaan Persekutuan dengan membenarkan penggunaan sijil vaksinasi bawah program Vaksinasi Selangor (SelVax) menerusi SELangkah. -K!ONLINE


‘Saya tidak pernah keluarkan kenyataan itu’ – Alexander.
Oleh MOHD. HUSNI MOHD. NOOR

24 November 2021, 9:12 pm
PUTRAJAYA – “Saya tidak pernah keluarkan kenyataan seperti ini yang tidak sensitif dan seperti mempersendakan rakyat yang sedang dalam kesusahan,” kata Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi.
Menurut beliau, pihaknya menafikan sekeras-kerasnya kenyataan seperti di dalam gambar yang ditularkan itu.
“Sebagai seorang yang datang dari kawasan pedalaman di Kapit Sarawak, isu-isu seperti ini sememangnya amat dekat di hati saya dan bukanlah sesuatu yang boleh dipermainkan.
“Saya dan semua warga KPDNHEP amat mengambil serius isu-isu kenaikan harga barangan yang menekan rakyat,” katanya menerusi hantaran di laman Facebook hari ini.
Jelasnya, sebagai menteri bertanggungjawab, beliau sentiasa berusaha mencari jalan penyelesaian bagi isu seumpama ini.
Alexander berkata, jalan penyelesaian ini memerlukan sedikit masa kerana ia melibatkan pelbagai kementerian dan agensi lain sebelum kerajaan dapat memberikan satu penyelesaian yang memberikan manfaat kepada semua pihak yang terlibat.

“Isu kenaikan harga barangan ini sememangnya membelenggu dunia, bukan sahaja Malaysia.
“Ini adalah kesan daripada penularan wabak Covid-19 yang telah melumpuhkan aktiviti ekonomi sejak sekian lama,” katanya.
Sebelum ini tular di media sosial mengenai pertanyaan mengaitkan kenyataan dikeluarkan Alexander bertajuk ‘Kerajaan gesa pengguna makan itik dahulu sementara kerajaan terus mengkaji kenaikan harga ayam’. -K! ONLINE


Malaysia langkah kanan Piala Dunia Hoki Remaja
Oleh MUHAMMAD ZUHAILY BADLISHAH

24 November 2021, 9:26 pm
KUALA LUMPUR – Skuad projek khas lelaki kebangsaan menepati ramalan apabila membuka tirai saingan Piala Dunia Hoki Remaja 2021 dengan kemenangan 2-1 ke atas Chile di Stadium Kalinga, India sebentar tadi.
Menariknya, kedua-dua gol Malaysia diperoleh menerusi set-piece menarik daripada pukulan sudut penalti yang berjaya disudahkan Muhammad Kamarulzaman Kamaruddin dan Syarman Mat Tee pada minit ke-34 serta 43.
Gol tunggal Chile dalam aksi itu hasil pukulan sudut penalti daripada Sebastian Wolansky pada minit ke-59.
Kemenangan itu secara tidak langsung memberikan tonik tambahan terbaik buat skuad bimbingan Wallace Tan yang selepas ini akan membuat perhitungan dengan naib juara edisi 2016, Belgium pada Jumaat ini.
Ia bukan tugas mudah buat Malaysia memandangkan Belgium sudah menunjukkan potensi sebenar mereka dengan membelasah Afrika Selatan 5-1 dalam satu lagi aksi Kumpulan A petang tadi.
Selepas bertemu Belgium, Malaysia yang menyasarkan mara ke suku akhir, akan melengkapkan saingan Kumpulan A menentang Afrika Selatan pada Sabtu ini. – K! ONLINE


Operasi cari lelaki hilang di Sungai Hutan Melintang dihentikan
Oleh ASLIZA MUSA

24 November 2021, 9:28 pm
BAGAN DATUK – Selepas enam hari, operasi mencari lelaki warga emas yang dilaporkan hilang di perairan Sungai Hutan Melintang di sini dihentikan hari ini.
Ketua Balai Bomba dan Penyelamat (BBP) Hutan Melintang, Zulkafle Abdullah berkata, gerakan mencari mangsa melibatkan 32 anggota pelbagai agensi itu ditamatkan sepenuhnya pada pukul 6 petang.
“Hari keenam operasi pencarian mangsa melalui rondaan bot meliputi kawasan di sepanjang Sungai Bernam, Sungai Hutan Melintang sehingga ke muara Bagan Datuk.
“Bagaimanapun, kita tidak menemui sebarang bukti kemungkinan mangsa sama ada tersangkut di kawasan pokok bakau, bawah struktur jeti mahupun di mana-mana kawasan permukaan air.
“Berdasarkan perbincangan bersama agensi lain, pihak polis yang merupakan komander operasi memutuskan gerakan mencari mangsa ditamatkan pada hari ini,” katanya ketika dihubungi di sini hari ini.
Menurut beliau, keputusan tersebut diambil hasil daripada perbincangan dan persetujuan ahli keluarga mangsa.

Dalam kejadian pada Jumaat lalu, polis menerima laporan kehilangan M. Ramasamy, 64, yang dibuat isterinya pada pukul 2.25 petang.
Wanita berusia 64 tahun itu memaklumkan yang dia menjumpai barangan peribadi milik suaminya di perhentian bas berhampiran kawasan kejadian.
Seorang saksi yang menangkap udang di sungai tersebut mendakwa ternampak mangsa berjalan ke dalam sungai yang surut pada pukul 10 pagi. -K! ONLINE


Mamat Exists dalam pemantauan AADK sejak awal tahun
Oleh MOHD. HAIKAL ISA

24 November 2021, 7:56 pm
KUALA LUMPUR – Bekas vokalis kumpulan Exists, Mamat mendedahkan perlu melaporkan diri kepada Agensi Antidadah Kebangsaan (AADK) selama dua tahun bermula  awal tahun ini.
Pemilik nama lengkap, Mohd. Ali Kamarudin, 43, itu bagaimanapun reda pergerakannya yang terbatas demi kebaikan diri.
“Sekarang, saya perlu hadirkan diri untuk program-program yang ditetapkan AADK.
“Sebulan sekali tetapi kadang-kadang sebulan dua tiga kali (melaporkan diri). Bergantung pada program-program yang ditetapkan AADK Johor Bahru.
“Pergerakan saya pun terhad,” katanya ketika ditemui media pada Majlis Pelancaran Album Live Exists Reunion di Pusat Konvensyen Kuala Lumpur (KLCC) hari ini.
Kata Mamat, dia tidak dibenarkan bergerak sesuka hati dari satu kawasan ke satu kawasan. Pun begitu, pemenang tempat ketiga Gegar Vaganza musim pertama itu positif untuk mendisiplinkan demi membersihkan daripada belenggu masalah penggunaan dadah.

“Saya perlu ada surat kebenaran daripada AADK. Tak boleh bergerak ke sana sini sesuka hati.
“Baru mula tahun ini. Insya-Allah, boleh saya buat dan mendisiplinkan diri,” katanya lagi.
Terdahulu, Mamat pernah ditahan polis pada 8 September 2019 ketika menaiki motosikal di Taman Perling, Johor Bahru kerana memiliki sejumlah dadah jenis syabu.
Hasil pemeriksaan dilakukan, polis menemui peket berisi serbuk putih disyaki dadah di dalam dompet miliknya.
Ujian saringan awal air kencing mendapati dia dan seorang kawan lelakinya positif dadah.
Pada 2009 dan 2011, dia juga pernah diberkas polis sebanyak dua kali berhubung isu sama.
Dalam pada itu, mengulas tentang aktiviti seni yang memerlukan komitmen dirinya bersama Exists, jelas Mamat, semuanya akan diuruskan oleh pihak penganjur.
“Semua aktiviti yang membabitkan kumpulan Exists akan diuruskan oleh penganjur jadi saya tiada masalah untuk berulang-alik dari Johor.
“Lagi pun saya memang ada menjalankan perniagaan kedai makan (bistro) dan memang ada keperluan untuk berulang-alik,” ujarnya. – K! ONLINE


JPN Perak siasat kes guru duduk dalam stor
Oleh MOHAMAD HAFIZI BIN MOHD SAID

24 November 2021, 8:27 pm
IPOH – Siasatan terperinci telah dilakukan Jabatan Pendidikan Negeri (JPN) Perak berhubung dakwaan seorang guru diasingkan di bilik simpanan tukang cuci kerana tidak divaksin.
Pengerusi Jawatankuasa Pendidikan, Pengajian Tinggi dan Sumber negeri, Ahmad Saidi Mohamad Daud berkata, Kementerian Pendidikan Malaysia (KPM) telah dimaklumkan JPN Perak berkenaan isu berkenaan selepas tular di media sosial sejak dua hari lalu.
Menurutnya, pihak KPM akan memaklumkan laporan penuh berkenaan insiden terbabit dalam masa terdekat.
“Kerajaan negeri mengambil serius perkara terbabit kerana melibatkan aspek kesihatan dan dalam masa sama kebajikan guru.
“Pihak JPN juga telah membuat siasatan penuh dan laporan lengkap akan dimaklumkan dalam masa terdekat oleh pihak KPM,” katanya kepada pemberita di sini, hari ini.
Ahmad Saidi turut menegaskan, pihak kerajaan negeri ingin memastikan kesemua pihak sama ada guru, pelajar, dan ibu bapa berada dalam keadaan sihat.

Semalam media melaporkan seorang guru di salah sebuah sekolah menengah di Ipoh yang dipercayai tidak divaksin mendakwa diasingkan oleh pihak sekolah di sebuah bilik simpanan setor tukang cuci.
Video berdurasi kira-kira tiga minit itu tular dalam aplikasi TikTok selepas dimuat naik sejak kelmarin dan sehingga kini sudah mencecah 1.3 juta tontonan. -K! ONLINE


Wanita lahir bayi kembar pada usia 50 tahun
Oleh KOSMO!

24 November 2021, 8:30 pm
SYDNEY – Seorang wanita melahirkan sepasang bayi kembar perempuan pada usia 50 tahun setelah hampir 11 tahun mencuba untuk hamil dengan membelanjakan lebih £40,000 (RM 225,242) bagi rawatan kesuburannya, lapor laman berita Mail Online.
Manda Epton yang menetap di Sydney mula cuba untuk hamil pada usia 39 tahun sebagai ibu tunggal selepas hubungan jangka panjangnya renggang.
Pereka fesyen itu menjalani 23 rawatan kesuburan in-vitro (IVF) dan tiga kali keguguran sebelum melahirkan bayi kembarnya pada 2018, Chloe dan Freya, yang kini berusia tiga tahun.
Sebelum ini, Epton pernah menjalani tiga ujian IVF dengan satu daripadanya dibatalkan disebabkan mengalami hiperstimulasi ovari, satu tindak balas berlebihan terhadap hormon.
Dia mempunyai enam embrio yang dimasukkan dengan dua kehamilan yang berlangsung selama lapan minggu.
Pusingan terakhir rawatan kesuburannya di sebuah klinik di Cape Town dengan pemindahan embrio penderma berganda menyebabkan kehamilan kembarnya berjaya. – Agensi


JBPM tumpu lokasi hotspot banjir dan tanah runtuh
Oleh MOHD. HUSNI MOHD. NOOR

24 November 2021, 8:09 pm
PUTRAJAYA – Jabatan Bomba dan Penyelamat Malaysia (JBPM) akan terus meningkatkan pemantauan dan pemeriksaan khususnya di lokasi hotspot banjir dan tanah runtuh di seluruh negara.
Ketua Pengarahnya, Datuk Seri Mohammad Hamdan Wahid berkata, pihaknya akan mendapatkan data berkaitan daripada Jabatan Mineral dan Geosains (JMG) serta Jabatan Pengairan dan Saliran (JPS) sebagai langkah persediaan.
Beliau berkata, pihaknya juga bersedia dengan sebarang kemungkinan termasuk bencana tidak dijangka seperti kejadian tanah runtuh di Cameron Highlands dan banjir lumpur di Gunung Jerai baru-baru ini.
“Kita juga akan memberi tumpuan kepada loji janakuasa elektrik yang berada di kawasan rendah kerana ia boleh mengundang risiko jika banjir melanda.
“Kita juga mahu penduduk setempat berkongsi situasi paras air dan sungai di kawasan masing-masing bagi memudahkan pemantauan dan persediaan sekiranya bencana banjir melanda,” katanya pada sidang akhbar selepas Majlis Istiadat Penganugerahan Pingat Kebesaran JBPM di sini hari ini.
Katanya, pihaknya juga turut meletakkan kit kecemasan lemas dikenali sebagai Life-Saving Appliances (LISA) di 62 lokasi hostpot khususnya sebagai peranti awal kecemasan sekiranya berdepan banjir, lemas dan kepala air.

Mohammad Hamdan berkata, ketika ini, LISA diletakkan di lokasi hotspot dan berisiko bencana seperti sungai, tali air, jeram, kawasan air terjun dan tepi pantai.
Menurutnya, kit awal kecemasan itu mengandungi tali, kayu, jaket keselamatan, pelampung dan peti pertolongan cemas selain turut berfungsi menghantar isyarat kecemasan kepada JBPM. – K! ONLINE